Kerajaan Sarawak cadang tawar penerbangan harga rendah

KUCHING: Kerajaan Sarawak bercadang menawarkan harga tiket lebih rendah berbanding syarikat penerbangan lain dalam penubuhan syarikat penerbangan butiknya sendiri.

Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah berkata, Kerajaan Sarawak perlu memulakan rancangan bercita-cita tinggi ini walaupun ia mungkin tidak menguntungkan kerana berdepan dengan isu tambang penerbangan yang terlalu tinggi terutamanya pada musim perayaan.

“Tengok harga (tiket penerbangan) sekarang. Dari Miri ke Lawas kira-kira RM700 untuk sehala dan dari Miri ke Kuching pun boleh mencecah sehingga RM1,000.

“Ahli Parlimen Bandar Kuching mula mempersoalkan keuntungan. Kami melakukan ini untuk menyediakan lebih banyak pilihan perjalanan udara, memudahkan kehidupan terutamanya untuk rakyat Sarawak,” katanya selepas sidang media mengumumkan program Spartan Sarawak 2023 di Bangunan Baitulmakmur II di sini, hari ini.

Beliau berkata demikian ketika mengulas kenyataan Ahli Parlimen Bandar Kuching Dr Kelvin Yii mempersoalkan kebolehlaksanaan ekonomi Sarawak menubuhkan syarikat penerbangan sendiri kerana boleh memberi kesan negatif kepada ekonomi negeri.

Tambah Abdul Karim, dengan adanya syarikat penerbangan butik Sarawak sendiri, Kerajaan Persekutuan akan bersuara dalam menentukan tambang penerbangan yang turun naik secara drastik semasa perayaan seperti Hari Raya dan Tahun Baharu Cina.

Tegasnya, menyediakan pengangkutan awam merupakan tanggungjawab kerajaan dan perkhidmatan itu tidak jikalau dilaksanakan tidak semestinya menguntungkan, bukan sahaja di negeri ini namun seluruh dunia melalui ketidaktentuan ekonomi.

“Tiada syarikat pengangkutan awam di dunia yang benar-benar menjana pendapatan. Anda boleh semak, sama ada Japan Railway atau mana-mana kereta api di Eropah, semuanya disubsidi oleh kerajaan.

“Adakah KTM (Keretapi Tanah Melayu) mengaut keuntungan? Tidak mungkin. Kerajaan terpaksa mengeluarkan wang untuk mengurangkan harga. Itulah yang kami cuba lakukan.

“Apabila saya membaca (kenyataannya) saya juga terkilan. Apa yang dia cuba maksudkan? Adakah dia cuba mengatakan Kerajaan Sarawak hanya bermain-main? Apa yang ada dalam fikirannya? Adakah dia berfikir bahawa ahli politik akan berebut untuk membuat wang daripada itu?,” katanya.

Dalam perkembangan lain, mengenai nama syarikat penerbangan butik itu, Abdul Karim berharapan ia akan menjadi sesuatu yang menarik buat semua.

Oleh Mohd Neenatul Aizal

See author's posts


Harga runcit pelitup muka tiga lapis RM1

KUALA LUMPUR: Kerajaan Malaysia menurunkan harga pelitup muka jenis tiga lapis kepada RM1.00 daripada RM1.20 seunit di peringkat runcit dan RM0.95 daripada RM1.15 di peringkat pemborong.

Menteri Perdagangan Dalam Negeri dan Hal Ehwal Pengguna (KPDNHEP), Datuk Alexander Nanta Linggi berkata, penurunan harga itu berdasarkan penilaian berterusan ke atas kedudukan bekalan dan harga pelitup muka oleh kementerian dengan tarikh pelaksanaan akan diumumkan dalam masa terdekat.

“Penurunan harga maksimum pelitup adalah langkah yang bersifat ‘soft landing approach’ bagi membolehkan stok yang dibawa masuk terdahulu dengan kos yang lebih tinggi dengan menggunakan pengangkutan udara dapat dijual bagi mengurangkan kerugian pengimport akibat daripada penurunan harga ini.

‘Kementerian juga bersedia untuk menurunkan lagi harga siling tersebut ke paras yang lebih rendah pada masa-masa akan datang dan diharap usaha ini dapat membantu mengurangkan beban ibu bapa yang perlu menyediakan pelitup muka buat anak-anak yang sudah memulakan persekolahan dan untuk kegunaan orang ramai,” katanya.

Nanta yang juga Ahli Parlimen Kapit berkata demikian dalam sesi soal jawab lisan terhadap Ahli Parlimen Stampin, Chong Chieng Jen mengenai harga maksima pelitup muka tiga lapis pada Persidangan Dewan Rakyat, semalam.

“Buat masa ini, bekalan pelitup muka adalah mencukupi dan pengeluaran sedang dipertingkatkan malah harga jualan pelitup muka yang dijual oleh pengilang juga semakin menurun di bawah harga maksimum yang dikawal oleh kerajaan.

“Kita akan tengok dan kaji lagi bersama semua pihak berkaitan dan ia akan turunkan lagi. Itu jaminan kementerian ataupun Kerajaan yang prihatin,” jelasnya.

Tambahnya, kementerian menghargai pengilang tempatan yang turut memberikan sokongan kepada kerajaan dengan membantu memulihkan keberadaan pelitup muka di pasaran tempatan dengan tidak mengeksport ke luar negara yang telah menyumbang kepada kecukupan bekalan domestik.

“Kementerian juga melaksanakan kerjasama bersama Kementerian Kewangan bagi meningkatkan pembekalan bekalan topeng muka di dalam pasaran tempatan dengan memberi pengecualian duti import dan cukai jualan kepada pengilang dan pengimport topeng muka,” katanya.

Terdahulu, kerajaan mengambil langkah berjaga-jaga dengan mewajibkan orang ramai untuk memakai pelitup muka bermula 1 Ogos 2020 di dalam pengangkutan awam dan tempat tumpuan sesak. Susulan arahan tersebut telah berlaku peningkatan permintaan ke atas pelitup muka di pasaran.

See author's posts


Belian asing masuki minggu kelima

KUALA LUMPUR: Pembelian ekuiti tempatan oleh dana asing berlanjutan untuk minggu kelima berturut-turut dengan jumlah aliran masuk bersih sebanyak RM67.94 juta pada minggu dagangan singkat berikutan cuti umum sambutan perayaan Deepavali pada Khamis, berbanding RM1.44 juta pada minggu sebelumnya, kata MIDF Research.

Dalam Laporan Strategi yang dikeluarkan semalam, firma penyelidikan itu berkata, semasa pasaran dibuka untuk urus niaga pada Isnin lepas, institusi dan peruncit tempatan adalah penjual bersih dan pembeli bersih dengan masing-masing mencatatkan -RM329.7 juta dan RM314.30 juta.

Sementara itu, pelabur asing adalah pembeli bersih dengan nilai RM14.97 juta walaupun sentimen berubah menjadi negatif berikutan pengumuman “Cukai Makmur” sekali gus.

Aliran masuk asing terbesar dicatatkan pada Jumaat dengan aliran keluar paling banyak dicatatkan pada Rabu masing-masing berjumlah RM87.07 juta dan -RM94.20 juta.

“Peruncit adalah pembeli bersih hampir setiap hari untuk minggu berkenaan. Belian bersih terbesar oleh peruncit dicatatkan pada Isnin dan paling sedikit ialah pada Selasa, masing-masing berjumlah RM314.30 juta dan RM32.22 juta.

“Untuk minggu berkenaan, belian bersih ekuiti oleh peruncit di Bursa Malaysia bernilai RM469.34 juta,” katanya.

Sementara itu, institusi tempatan merekodkan jualan bersih mingguan terkumpul sebanyak – RM536.82 juta.

Institusi tempatan adalah penjual bersih untuk tiga daripada empat hari minggu dagangan dengan jualan bersih terbesar pada hari Isnin berjumlah -RM329.70 juta, manakala aliran keluar bersih paling sedikit ialah pada Selasa berjumlah -RM92.06 juta.

Sejak awal tahun 2021, MIDF Research berkata, secara kumulatif, peruncit merupakan satu-satunya pembeli bersih pasaran ekuiti tempatan dengan nilai RM11.17 bilion.

Institusi tempatan dan pelabur asing adalah penjual bersih masing-masing -RM9.06 bilion dan -RM2.11 bilion ekuiti.

Dari segi penyertaan, pelabur runcit, institusi tempatan dan pelabur asing merekodkan pergerakan mingguan masing-masing -22.04 peratus, -10.17 peratus dan 11.25 peratus, dalam purata nilai dagangan harian (ADTV).

Dalam pada itu di Asia, pelabur asing menjadi penjual bersih minggu lalu selepas hanya seminggu sebelum pembelian bersih, katanya.

Berdasarkan pada data agregat sementara untuk tujuh bursa Asia yang ia jejaki, aliran keluar bersih daripada pelabur yang diklasifikasikan sebagai ‘asing’ berada pada nilai ekuiti kira-kira -US$2.59 bilion.

Ini terutamanya didorong oleh aliran keluar dari India dan Korea Selatan.

“Secara kumulatif, pasaran menyaksikan jualan bersih terbesar pada hari Jumaat yang berjumlah -AS$1.13 bilion.

“Aliran keluar bersih dipacu terutamanya oleh Korea (-US$246.9 juta aliran keluar bersih) dan Taiwan (-US$323.7 juta aliran keluar bersih),” kata MIDF Research.

— Bernama

See author's posts


Jiwa Juara dalam Watak Hero “Ke Garisan”

Oleh Mohd Ali bin Salim (Munsyi Sastera)

TAHNIAH kepada penulis cerpen “Ke Garisan” telah berjaya mengukir watak juara untuk menghidupkan cerpen. Penulis memilih satu watak dengan imaginasi yang sesuai dengan pembawaan dalam cerita sebagai watak hero. Watak ini bukan sekadar untuk membangunkan cerita tetapi mampu mendukung segala nilai yang difikirkan oleh penulis sebagai watak hebat. Dalam agenda pemilihan watak kanak-kanak; cerita ini menepati kehendak seorang watak yang boleh menjadi kebanggaan kanak-kanak seperti watak hero lain dalam dunia cerita imaginasi, misalnya watak Superman dan Spiderman. Watak ciptaan penulis ini menjadi penting untuk menyampaikan mesej dan nilai-nilai baik terutamanya kepada kanak-kanak.

Sinopsis

Yan ingin menjadi juara acara lari. Dia yang berasal daripada keluarga miskin perlu mengumpul derma sebanyak RM20 untuk layak ikut acara tersebut. Yan dapat memenuhi syarat itu apabila tauke tempat ayahnya bekerja menderma sebanyak RM50. Yan berlatih di padang ditemani ayah dengan bersungguh-sungguh. Ayah dan adik Yan ditimpa kemalangan jalan raya dan masuk hospital. Yan sedih tetapi diberi semangat oleh Cikgu Hamdan. Yan berjaya dapat nombor satu dalam acara lari lalu membawa piala itu melawat adiknya di hospital. Atong gembira dengan kejayaan Yan.

Watak penting dalam cerita ini ialah Yan. Yan digambarkan oleh penulis sebagai watak kanak-kanak hebat yang berpandangan jauh ke hadapan untuk mencapai kejayaan dalam bidang sukan. Pada peringkat permulaan, cerita penulis menghadirkan watak Yan sebagai kanak-kanak hebat apabila mempunyai satu tekad kepada satu matlamat, iaitu kelajuan. Hal ini diceritakan seperti berikut;RENUNGAN tajam itu terus ke lantai jalan. Jalan yang tidak rata dengan batu-batu kecil yang pelbagai saiz dan warna. Ditumbuhi dengan rumput-rumput yang segar,baru sahaja dipotong si pemotong rumput. Cuaca cukup sempurna, setenang awan berarak. Minda si kulit gelap itu penuh dengan perancangan. Jikalau orang lain, mereka tentu akan berkhayal dengan imaginasi yang indah. Tidak baginya. Otaknya seolah-olah sedang mengira dan berfungsi seperti kalkulator. Hanya satu formula matematik sering bermain di benak fikirannya, KELAJUAN.

Penulis memperkenalkan watak Yan sebagai watak luar biasa apabila Yan tidak berkhayal seperti orang lain sebaliknya seorang kanak-kanak yang sudah mempunyai tujuan dan hasrat dalam hidupnya, iaitu ‘kelajuan’ yang menggambarkan watak Yan ini mahu laju dalam sesuatu bidang. Dalam perenggan berikutnya penulis menghurai tentang hasrat itu. Penulis menjelaskan kepada pembaca tentang bidang yang dimaksudkan seperti berikut;“Abang sedang berfikir bagaimana mahu menewaskan angin,” jawab Yan.

Si adik ketawa terbahak-bahak. “Angin?” tanyanya lagi. “Angin kan mana nampak?” jawabnya kepada persoalannya sendiri sambil menyambung ketawa. “Abang nak lawan orang dalam televisyen semalam kan? Lari laju-laju,pecah rekod dunia. Atong pun mau juga.” kata adiknya.Yan mengangguk.

Pada peringkat awalnya penulis menyatakan keinginan melampau Yan sebagai watak hebat yang mahu mengalahkan angin. Hal ini menunjukkan penulis sedang membina jiwa juara dalam diri Yan bukan sekadar mahu laju biasa-biasa sebaliknya mempunyai hasrat yang jitu hendak mengalahkan angin. Ukiran watak hebat ini meletakkan diri Yan sebagai kanak-kanak luar biasa dan bukannya sekadar makna selapis tentang kelajuan angin tetapi penulis mahu mengangkat watak tersebut sebagai kanak-kanak beriltizam tinggi sehingga mahu berlari selaju angin. Seterusnya penulis menjelaskan tentang sejauh mana keinginan watak hero itu; adakah sekadar mahu menang acara lari di sekolah? Berdasarkan huraian penulis, jelas bidang yang ingin diceburi ialah larian. Tahap acara larian itu pula bukan biasa-biasa sasarannya. Sasaran Yan adalah untuk memecah rekod dunia. Dalam aspek pembinaan watak; penulis sedar dan tahu tentang watak juara yang ingin dibangunkan ialah watak juara yang berkeinginan tinggi.

Selanjutnya menuruti plot cerita, penulis menggerakkan ceritanya dengan langkah awal membina juara yang sesuai dengan latar kanak-kanak dan realiti kehidupan masyarakat bawahan. Penulis memulakan gerak plot selepas menjelaskan hasrat watak dengan permulaan acara yang menguji kehebatannya. Namun langkah itu bermula dengan satu halangan yang perlu ditempuh oleh Yan seperti berikut;“Perhatian semua. Sekolah kita akan mengadakan larian amal dalam dua minggu lagi. Di sini, ada kad derma dan maksimum seorang murid perlu isi adalah sebanyak sepuluh ringgit sahaja.” jelas Cikgu Haizam. “Selain itu,sesiapa yang dapat mengumpul derma melebihi dua puluh ringgit, dia akan automatik layak ikut serta dalam pertandingan larian. Murid yang berjaya mengutip derma tertinggi juga akan mendapat hadiah.” Kedengaran sorakan teruja daripada murid kelas 5 Amanah.

Peluang pertama dalam usaha mengasah bakat untuk menguji kebolehan watak ialah acara larian di sekolah. Yan perlu ikut larian tersebut untuk memulakan hasrat. Namun, Yan mempunyai halangan sebagai watak yang datang daripada keluarga miskin untuk menyertai acara tersebut kerana syarat kelayakan untuk menyertai larian tersebut adalah dengan mengumpul derma sebanyak dua puluh ringgit.

Apabila balik dari sekolah, Yan segera mendapatkan ibunya. Lalu, dia bercerita dengan ibunya hal larian amal. Sedikit kelat dalam senyuman si ibu. Wanita itu tidak juga tersenyum gembira, namun wajahnya juga tidak ketara sedih. Bagi dia, dua puluh ringgit itu banyak. Mungkin sesetengah orang mencabut nilai sebegitu dari dompet seperti hilang seringgit. Tidak bagi keluarganya. Apa sajalah pekerjaan si bapa. Hanya buruh binaan kasar. Kerja seminggu, gaji seminggu. Itupun kalau hari-hari turun. Kadang-kadang sebulan hanya bergaji sembilan ratus sahaja. Yan sedar perubahan wajah si ibu.

Halangan itu menjadi konflik dalam cerita yang menghidupkan gelombang plot. Reaksi ibu membuktikan bahawa wang dua puluh ringgit itu agak berat untuk dicari. Keadaan ini dihurai dengan latar belakang keluarga Yan sebagai keluarga miskin. Yan anak kepada seorang buruh binaan yang bergaji kira-kira sembilan ratus ringgit. Keadaan ini membuktikan bahawa keluarga Yan tidak mampu untuk menderma sebanyak dua puluh ringgit untuk melayakkan Yan menyertai acara lari. Bagaimanapun, Yan sebagai watak hero tidak mengalah tetapi mempunyai gerak usaha sendiri untuk mengumpul derma seperti berikut;“Ibu, nanti Yan jalan-jalanlah di sini cari dan kutip sampai dua pulih ringgit.” jawabnya.

Petang itu, Yan mulai berasa mahu berlari. Dia berlari anak dahulu, seronok dia sambil memandang ke langit dan kelihatan awan tidak berarak. Mungkin belum cukup laju, detik hatinya. Rumah mereka agak jauh dari tepi jalan kerana tinggal di belakang kawasan industri. Hanya rumah kayu beratap zink. Maklumlah rumah pekerja buruh binaan. Lebih kurang ada dalam belasan sahaja rumah di situ. Tidak juga rapat-rapat tetapi kawasan di situ hanya seluas dalam tiga ekar saja termasuk beberapa jentera berat dan lori berada di situ.

Yan berjalan ke kawasan itu lalu menyapa beberapa jirannya. Tidak banyak, tetapi dia dapat dalam enam ringgit sahaja hari itu. Bolehlah, fikirnya. Esok cari lagi, fikirnya.

Menurut urutan cerita ciptaan penulis, watak hero ini digambarkan sebagai seorang anak yang baik dan berusaha sendiri mendapatkan wang yang disasarkan. Jelas, Yan seorang watak baik yang berdikari, tidak malas dan tidak berharap kepada wang pemberian keluarganya sahaja. Sikap baik watak hero ini ialah dia memahami situasi keluarganya yang susah dan tidak memaksa mereka untuk mendapatkan wang tersebut. Sebaliknya, dia berjalan sendiri di kawasan kejiranan memungut derma hingga memperoleh enam ringgit.

Penulis telah memilih takdir atau nasib baik untuk mengatasi masalah Yan. Hal ini juga merupakan satu kaedah pembinaan watak; watak baik akan berjumpa dengan nasib baik daripada pertolongan Allah SWT untuk orang yang baik. Allah menghadirkan watak tauke memberi derma lebih daripada hajat atau keinginan Yan yang memerlukan 14 ringgit sebaliknya mendapat berlipat ganda daripada jumlah itu apabila tauke memberi sebanyak 50 ringgit;“Sini.” Lelaki itu memanggil Yan. Yan tidak berani ke hadapan. Ayahnya menolak dia dengan perlahan. Lelaki Cina tersenyum. “Sini, sini. Nah, ini awak ambil.” Lelaki itu menarik wang kertas berwarna hijau bertulis lima puluh ringgit.“Eh, banyak sangat ni, tauke.” kata ayah.

“Tidak mengapa. Saya beri dengan ikhlas. Ambillah.”Yan berjalan perlahan dan mukanya tersipu-sipu malu sambil menyambut wang itu. “Terima kasih.”kata Yan.Lelaki Cina itu menggosok-gosok rambut Yan sehingga kusut. “Belajar rajin-rajin,ya?”Yan mengangguk. Akhirnya, dia tersenyum.

Seterusnya, dalam pembinaan watak hero penulis menceritakan tentang kesungguhan watak hero. Yan bukan cuma berangan-angan mahu menjadi pelari dunia seperti cerita penulis pada awal cerpen, tetapi Yan bersungguh-sungguh akan keinginannya itu dengan berusaha menuju kejayaan seperti cerita penulis;Yan berbaring di atas tilam empuk berwarna biru bercorak awan di langit itu. Semasa di sekolah pagi tadi, dia ada ke pusat sumber. Dia baca sebuah buku dan teringat satu kata-kata inspirasi yang tiba-tiba menyentuh hatinya, “Jangan bermimpi untuk menang, berlatihlah untuk itu!” Benar. Lakukan jika sudah bertekad. Bukan hanya sekadar berkata-kata di mulut dan angan-angan. Buktikan! Tekadnya. Dia berjanji untuk mencuba sehabis baik.

Yan sudah berusaha mengatasi halangan untuk mengumpul derma kemudian berlatih untuk merealisasikan hasrat agar menang dalam acara lari tersebut. Jika mahu menang, Yan perlu berlatih bersungguh-sungguh agar benar-benar boleh mendapat juara. Kesungguhan Yan berlatih diceritakan oleh penulis seperti berikut;Yan masuk melangkah ke dalam rumah lalu disapa si adik. “Abang buat apa tadi?” Si adik berbisik seolah-olah tidak mahu suaranya didengari oleh penghuni lain di rumah itu. Yan layan sahaja karenah si adik, menyahut dalam bisikan, “…abang berlari.”

Atong masih lagi berbisik. “Abang lari lajukah?” soalnya lagiYan mengangguk. Itu jawapannya, tidak bersuara tetapi mudah difahami.

“Abang pergi mandi sekarang. Badan abang busuk.” Ibu menegur. Dia tahu Yan penat berlatih. Berlari di kawasan itu. Sudah dia awal-awal pesan, jikalau keluar dari rumah,pastikan sentiasa selamat walaupun di mana jua. Selalu perhati kiri kanan ketika melintasi jalan.

Petikan di atas membuktikan bahawa watak hero bukan berpeluk tubuh menunggu kejayaan. Yan telah berusaha bersungguh-sungguh berlatih hingga penat dan badannya berbau busuk. Penulis juga menceritakan bahawa watak hero ini mendapat sokongan keluarga terutama bapanya. Ayahnya memberi sokongan moral kepada anak agar berlatih dan menemaninya di padang seperti cerita penulis;“Dapatlah Yan ikut pertandingan berlari. Seronok sangat. Esok Yan nak berlatih sungguh-sungguh.” kata Yan.“Esok Ahad ya Yan? Apa kata ayah bawa Yan berlatih dekat padang di taman belakang sana?”“Atong nak ikut! Atong nak ikut!” kata si adik pula.

“Yan, pergilah. Bersenam panaskan badan dulu. Ayah duduk di sana saja.” kata ayah sambil melabuhkan punggung di bangku kayu. Dia kemudian melihat skrin telefon. Yan mulai memanaskan badan. Atong yang duduk bersebelahan si ayah juga memerhati sekeliling. Tidak lama kemudian,dia bangun dan menyertai Yan. Lebih kurang dalam 45 minit kemudian, Yan pun duduk setelah penat berlari. Atong lama sudah tidak ikut Yan berlatih kerana berasa letih. Lalu, Yan pun duduk di sebelah Atong. “Abang nanti nak dapat nombor berapa?”“Tentulah nombor satu. Dapat hadiah.” Sahut si abang.

“Wah!”jawab Atong.Penulis juga bercerita tentang kekuatan emosi watak hero. Yan terganggu apabila ayahnya dan Atong ditimpa kemalangan. Yan menjadi tidak fokus dengan latihan. Oleh yang demikian, sebagai watak hero Yan berjaya mengatasinya setelah menerima teguran daripada Cikgu Hamdan;“Adik saya kemalangan, cikgu. Saya tidak dapat fokus berlatih untuk larian amal itu nanti. Saya sangat sedih, cikgu.” jawab Yan jujur. Air mukanya nampak berubah setelah meluahkan perasaan pilu itu. Cikgu Hamdan nampak wajahnya berubah sedih. Cikgu Hamdan kemudiannya duduk bersebelah dengan Yan sebelum memegang bahu Yan. “Yan kena bersabar. Doakan adik cepat-cepat sembuh. Selepas ni, Yan kena berlatih sungguh-sungguh untuk larian amal Sabtu ini. Fokus dan bersemangat. Apa sahaja keputusan, pastikan ia adalah hadiah terbaik dari Rayyan untuk adik.” kata Cikgu Hamdan pada Yan. Yan mengangguk. Kata-kata gurunya itu bermain di ingatan sehingga dia tiba di rumah.

Kronolgi cerita seterusnya berkembang daripada rentetan plot sebab dan akibat; kekuatan fizikal melalui latihan dan kekuatan emosi yang stabil akhirnya membuahkan hasil sebagai watak juara seperti berikut;Masih ada lagi 500meter dan hampir tiba di garisan penamat. Dalam satu tempoh larian itu, masih ada sekurang-kurangnya 7 orang berlumba untuk mendapatkan kedudukan terbaik. Tiba-tiba Yan jatuh tersungkur. Rupanya tapak kasut Yan telah tertanggal. Yan menoleh apabila ada orang telah memotongnya. Dia hampir menangis kerana kasut tidak dapat digunakan. “Lari laju-laju, laju abang!” Kedengaran suara si adik menjelma di benak fikiran. “Laju abang!”Yan tekad. Dia buka kasut yang sebelah lagi lalu meninggalkan kedua-dua kasut di atas rumput. Tidak dia hiraukan kakinya memijak jalan yang panas dengan haba tepat jam 10 pagi. Niat Yan ketika ini, tidak lain tidak bukan, untuk mendapatkan kedudukan terbaik daripada yang terbaik. Pantas dia berlari kerana dia tahu garisan penamat hampir tiba. Beberapa orang berjaya dipotongnya. Ahli-ahli Persatuan Bulan Sabit Merah yang bertugas pula memberikan sokongan dan sorakan kepada Yan. Ini menambahkan lagi semangat Yan untuk terus berlari dan mara ke hadapan. Yan perhati dari jauh. Masih ada seorang lagi pelari di hadapannya yang perlu dikejarnya. Dia naikkan lagi pecutan larian. Dan akhirnya…

Jelas melalui plot cerita, penulis telah berjaya mereka watak hero dengan jayanya sehingga menjadi seorang juara. Yan telah berjaya mengutip derma, berlatih bersungguh-sungguh dan menstabilkan emosinya. Akhirnya Yan menjadi seorang juara apabila berhadapan masalah sebenar dalam pertandingan dengan masalah kasut tetapi dia berjaya menjadi juara.

Penambahbaikan

Asas sesebuah karya yang baik adalah daripada susunan perkataan dan ayat yang terpilih dan terjaga. Oleh yang demikian, untuk memastikan perkara-perkara asas ini tidak mencacatkan cerita, sewajarnya penulis ambil berat dalam kerja bertukang terutama proses semasa mengedit. Dalam hal ini, cerpen ini sedikit cacat oleh kesalahan ejaan. Penulis hendaklah berhati-hati dengan membaca berulang kali karya sebelum sampai ke tangan editor. Jika tidak, muatan cerita yang menarik akan kehilangan seninya jika asasnya longgar.Penulis juga perlu ambil perhatian agar fokus dengan jalan utama cerita dan berhati-hati ketika masuk ke persimpangan cerita agar tidak kehilangan fokus seperti kejadian kemalangan Atong dan ayah, juga proses mengutip derma di kilang; supaya dilihat kembali akan kepentingan dalam cerita atau boleh diringkaskan sesuai dengan makna cerpen ringkas dan padat.Sekiranya penulis mengambil teguran ini dan memanfaatkannya dalam pertukangan karyanya pada masa akan datang, pasti akan membuahkan sebuah jalinan cerita yang baik dan lebih menarik. Walau bagaimanapun, pujian tetap diberikan atas penghasilan karya pertama ini kerana cerita pilihan penulis menarik, khususnya dalam pembinaan watak juara. Penulis berjaya mencipta watak dan perwatakan yang sesuai mendukung watak hero dan berpadanan dengan kronologi peristiwa. Watak yang dibina bukan saja mampu membangunkan cerita malahan berjaya membawa nilai, mesej dan pengajaran kepada pembaca.

See author's posts


Kapit FA benam PSSI Kalimantan

SKUAD Kapit FA meneruskan momentum kemenangan apabila menewaskan pasukan PSSI Kalimantan 2-1 dalam saingan Kumpulan B pusingan akhir Liga SSC-FAS Bawah 20 tahun di Stadium Negeri, Petra Jaya.

Dengan kemenangan itu, membolehkan Kapit FA yang dikendalikan oleh Pendi Bohari itu meraih enam mata hasil dua kemenangan.

Penyerang sensasi Kapit FA, Alan Adrian antara yang mencuri tumpuan apabila menjaringgkan kedua-dua gol pada minit ke-5 dan ke-19, manakala gol PSSI Kalimantan dijaringkan oleh Farizal pada minit ke-25.

Menurut ketua jurulatih Kapit FA, Mark Kayan untuk mengekalkan momentum kemenangan dalam dua perlawanan berturut-turut merupakan satu rekod yang baik dan konsisten bagi anak buahnya.

“Tidak dinafikan, aksi menentang PSSI Kalimantan sememangnya sengit, namun dua gol awal pada separuh masa pertama memberi kelebihan kepada Kapit FA untuk meraih tiga mata berharga.

“Sebenarnya kita boleh menambah lebih dua gol, jika pemain PSSI Kalimantan terus melakukan kesilapan pada perlawanan ini,” katanya.

Mark berkata sasaran pasukan adalah untuk melayakkan diri ke pusingan seterusnya dan misi itu tidak mustahil direalisasikan jika memenangi baki dua perlawanan terakhir selepas ini.

Dalam pada itu, dalam dua baki aksi selepas ini Kapit FA akan menentang Kuching FA hari ini dan PEC Kapit pagi esok di Stadium Sarawak.

Oleh ADI SAFARMAN

See author's posts


Macron gesa ‘perubahan besar’ di Lubnan

AMMAN:  Presiden Perancis, Emmanuel Macron menggesa ‘perubahan besar’ dalam kepemimpinan Lubnan ekoran kejadian letupan besar di Beirut pada Selasa.

Beliau yang melawat lokasi kejadian itu, meminta siasatan antarabangsa dijalankan, menurut Agensi Berita Jordan (Petra).

Ramai rakyat Lubnan mengatakan rasuah, kecuaian dan salah pengurusan kerajaan, menyumbang kepada kejadian itu.

Peristiwa menggemparkan itu mengorbankan sekurang-kurangnya 137 orang dan mencederakan kira-kira 5,000 yang lain, manakala puluhan lagi masih hilang.

Darurat diisytiharkan selama dua minggu.

Presiden Lubnan Michel Aoun berkata penyimpanan 2,750 tan ammonium nitrat dengan cara yang tidak selamat di gudang di pelabuhan Beirut menjadi punca kepada insiden tragis itu. – Bernama

See author's posts


Inisiatif aktifkan belia dalam sukan

BELIA Sukan Takraw Rumah Janting Dundang Sungai Lemujan Pakan terima peralatan sukan daripada Gerempong Pemansang Nembiak Baru (PNRB) Pakan Julau semalam.

Jamal Abdullah @ Tedong Chakaw yang mewakili PNRB ketika dihubungi berkata, sumbangan itu merupakan sebahagian daripada inisiatif PNRB tentang keperluan belia kawasan untuk aktif dalam sukan.

Katanya, sumbangan peralatan itu sebagai satu usaha untuk mengaktifkan para belia luar bandar lebih bergiat bersukan.

“Aktiviti belia di kawasan harus diberi sokongan sepenuhnya supaya mereka tidak mudah terjebak dengan gejala sosial yang kurang sihat.

“Para belia perlu dibimbing dan aktif melakukan pelbagai aktiviti kerana mereka merupakan pelapis pembangunan kawasan pada masa akan datang,” jelasnya.

Tambahnya, sumbangan merupa turut dinikmati oleh belia sukan Rumah Midan, Berasok Pakan dan Rumah Ragai Rantau Jerenang.

Selain itu, Rumah Walter Ahap, Lempa Antu Pakan dan Rumah Anthony, Sungai Mirah, Dayu Pakan turut akan menerima sumbangan yang serupakan dalam masa terdekat, katanya.

Antara peralatan yang disumbang ialah jaring dan beberapa biji bola takraw untuk kegunaan bersukan pada waktu petang.

Sehubungan itu, beliau turut menasihat belia supaya patuhi arahan Perintah Kawalan Pergerakan Permulihan (PKPP) dengan memakai pelitup muka ketika berada di pekan dan tempat tumpuan orang ramai.

See author's posts


Kereta api dari Sabah-Lawas?

KEMENTERIAN Pengangkutan Malaysia (MOT) akan mengkaji setiap cadangan Jabatan Keretapi Negeri Sabah (JKNS) untuk menyambung perkhidmatan laluan kereta api Sabah hingga ke Sarawak di Lawas.

Timbalan Menteri MOT, Dato Henry Sum Agong menjelaskan bahawa pihak kementerian akan mengambil semua input dan cadangan yang diterima daripada JKNS dan masyarakat Lawas untuk kajian.

Namun demikian beliau menjelaskan bahawa segalanya perlu melalui persetujuan Kerajaan Sarawak khususnya Ketua Menteri Sarawak.

Henry Sum yang juga Ahli Parlimen Lawas turut menambah cadangan yang dikemukakan adalah baik dan mempunyai kelebihan jangka panjang dalam menyambut pembangunan ibu negara Indonesia di Kalimantan.

Beliau ditemui media semasa melawat ibu pejabat Stesen Keretapi Negeri Sabah di Kinarut berdekatan Kota Kinabalu.

Pada lawatan kerja itu, beliau dipamirkan dengan aset JKNS berupa kepala keretapi baharu dan gerabak baharu JKNS yang baru dibeli daripada China dan India.

Terdapat enam gerabak baharu yang mampu membawa penumpang dan kargo bermuatan berat daripada Kota Kinabalu ke Beaufort hingga ke Tenom.

Pada masa yang sama, JKNS juga dalam perancangan membina laluan keretapi daripada Kota Kinabalu hingga ke Tawau.

See author's posts


Perintah enda mejal orang gawa perintah

KUCHING: Perintah Nengeri setuju meri agih ngagai opis baru Suruhanjaya Perkhidmatan Awam Negeri Sarawak (SPANS) ba Ringkat 16 enggau 17 Bangunan Hikmah Exchange.

Kepala Menteri Datuk Patinggi Tan Sri Abang Johari Tun Openg madahka, Bangunan Hikmah Exchange dipelabaka tembu maya suku ketiga taun nyin ila.

“Beserimbai enggau pengerami tu, aku ngasaika diri temegah deka madah laban Perintah Nengeri udah setuju nyediaka agih Opis Baru SPANS ba Ringkat 16 enggau 17 Bangunan Hikmah Exchange ke dipelabaka tembu maya suku ketiga taun nyin ila,” ku iya.

Iya mansutka jaku munyi nya maya bejadi Pengerami Nyambut Ulang Tahun Ke-60 (Jubli Intan) pengawa numbuhka Suruhanjaya Perkhidmatan Awam Negeri Sarawak (SPANS) ba Dewan Santapan, Dewan Undangan Negeri (DUN), kena Hari Dua ke udah.

Ku Abang Johari, perintah ke dipegai iya sigi enda mejal servis sivil ba nengeri tu sereta deka ngatur pengawa chara profesional.

“Perintah ke dipegai aku sigi enda mejal orang gawa perintah ba nengeri tu. Kami patut ngatur pengawa chara profesional lalu nya kriteria ngambika kitai bisi servis sivil  bekualiti,” ku iya.

Iya mega madahka, pengawa milih meseti nitihka kriteria profesionalism dikena milih mensia mayuh nyereta servis sivil.

“Servis sivil nya injin ngagai perintah lalu nya kebuah servis sivil kebih agi SPANS mega patut nemu ngatur diri nitihka chara jemah ila baka ke deka dipeda perintah.

“Enti ngena jaku bukai, kitai mega meseti bisi orang gawa perintah bisi vision ke ulih mantu perintah. Udah tentu perintah bisi vision tang pengawa ngatur beguna amat dikena ngasuh objektif kami (perintah) nyadi nyata,” ku iya.

Ketegal nya, beguna amat ngagai servis sivil nengeri bisi akses ngagai Strategi Pemansang Pengudah Covid-19 (PCDS) 2030 dikena ngemudahka chara narit pengawa nanam modal ngagai nengeri tu.

“Nya deka nyungkak enggau negapka ekonomi sereta muka peluang pengawa. Reti nya, orang gawa perintah patut nyingkang ke mua sebaka enggau sektor swasta tauka  konglomerat besai ke diatur sereta ukai baka ke sebedau tu,” ku iya.

See author's posts


KKM pantau penularan cacar monyet

MALAYSIA siap siaga.

Jangkitan cacar monyet atau lebih dikenali sebagai monkeypox yang berlaku pada masa ini adalah sebagai Kejadian Kecemasan Kesihatan Awam Yang Menjadi Kebimbangan Antarabangsa (Public Health Emergency Of International Concern (PHEIC)).

Pada 17 Jun 2022, sebanyak 2,103 kes monkeypox dilaporkan berlaku di 42 buah negara dengan satu kematian.

Dalam tempoh kurang daripada dua  bulan, bilangan kes telah meningkat kepada 16,836 kes dengan lima kematian dan melibatkan 74 buah negara pada 22 Julai 2022.

Kadar fataliti kes monkeypox adalah 0.03 peratus. Kes monkeypox pertama kali dilaporkan oleh WHO pada 15 Mei 2022 dan berlaku di beberapa buah negara yang bukan endemik penyakit ini.

Berdasarkan laporan Second Meeting of the International Health Regulation (2005) (IHR) Emergency Committee Regarding the Multi- Country Outbreak of Monkeypox yang diterbitkan oleh WHO pada 23 Julai 2022, penularan virus monkeypox pada ketika ini dilaporkan berlaku dalam kalangan gay, biseksual dan lelaki lain yang melakukan hubungan seks dengan lelaki (MSM) atau individu dengan risiko tinggi jangkitan seperti pekerja seks dan transgender.

Namun demikian, penyakit ini bukanlah penyakit bagi kumpulan ini secara ekslusif kerana ia boleh juga menjangkiti ahli keluarga melalui sentuhan.

Menurut Menteri Kesihatan Malaysia, Khairy Jamaluddin, berikutan laporan WHO mengenai kejadian kes monkeypox di negara yang bukan endemik penyakit ini pada awal bulan Mei 2022, KKM sehingga kini telah mempertingkatkan survelan dan advokasi mengenai monkeypox.

TINDAKAN KKM

Antara tindakan yang diambil oleh KKM untuk mempertingkatkan survelan dan advokasi mengenai monkeypox ialah memaklumkan kepada fasiliti kesihatan Kerajaan dan swasta keperluan menotifikasi kes disyaki dan disahkan monkeypox dengan segera bagi memastikan langkah kawalan dan pencegahan dapat diambil, termasuk mengenalpasti kontak rapat kes.

Kata Khairy, KKM turut mewujudkan survelan sentinel di beberapa buah klinik swasta dan kerajaan bagi memantau kejadian penyakit ruam atau lesi kulit.

“Selain itu, mempertingkatkan kapasiti makmal yang boleh menjalankan ujian pengesanan virus monkeypox, iaitu dua makmal ditambah menjadi 12 makmal (lapan  makmal Kerajaan dan empat makmal swasta),” ujarnya.

Dalam pada itu, KKM juga mempertingkatkan survelan di pintu masuk antarabangsa negara (PMA) dengan kerjasama Jabatan Imigresen Malaysia (JIM), syarikat-syarikat penerbangan dan agensi berkaitan termasuk pihak Malaysian Airlines Holding Berhad (MAHB).

“KKM turut berkerjasama dengan kementerian-kementerian dan agensi-agensi lain seperti Majlis Keselamatan Negara (MKN), Kementerian Luar Negeri, Kementerian Dalam Negeri, Kementerian Pelancungan (MOTAC), Kementerian Pengangkutan, Kementerian Pengajian Tinggi, pihak badan bukan kerajaan (NGO) dan lain-lain yang berkaitan,” katanya lagi.

Berikutan pengumuman PHEIC yang dibuat oleh WHO, KKM mengingatkan kepada semua fasiliti kesihatan agar peka dengan situasi semasa monkeypox serta meningkatkan pengesanan kes dalam kalangan pesakit yang berisiko.

Sehingga 23 Julai 2022, sebanyak sembilan kes disyaki monkeypox telah dinotifikasi kepada KKM dan semua kes telah disahkan negatif monkeypox.

PENGEMBARA

Sejak 1 Mei 2022 sehingga 23 Julai 2022, seramai 531,630 pengembara yang direkodkan tiba dari negara yang melaporkan kes monkeypox dan aplikasi MySejahtera telah mengeluarkan Health Alert Monkeypox kepada pengembara-pengembara ini.

“KKM menyeru individu yang mempunyai gejala monkeypox untuk segera ke fasiliti kesihatan untuk pemeriksaan dan rawatan lanjut. Elakkan dari kontak dengan orang lain bagi mengelakkan penularan jangkitan,” kata Khairy.

PENGENDALI PREMIS

Bagi pengendali premis-premis yang menyediakan perkhidmatan yang melibatkan kontak kulit dengan pelanggan seperti spa, urutan dan lain-lain aktiviti berisiko dimohon untuk sentiasa mengamalkan kebersihan diri dan persekitaran, serta memastikan pelanggan sihat, tidak mengalami gejala monkeypox dan tiada ruam makulapapular.

“Sekiranya terdapat pelanggan yang mempunyai gejala tersebut, nasihatkannya untuk segera mendapatkan rawatan. Manakala pekerja yang bergejala dinasihatkan untuk tidak hadir bertugas dan segera mendapatkan pemeriksaan kesihatan.

“KKM sentiasa bekerjasama dengan agensi-agensi kerajaan dan bukan kerajaan termasuk hospital dan klinik swasta dalam pemantauan serta pengesanan kes monkeypox; di samping meneruskan aktiviti-aktiviti advokasi kepada orang ramai,” jelasnya.

Oleh NUR AIN OTSMAN

See author's posts


Jepun peringati pengeboman atom Hiroshima

TOKYO: Jepun memperingati ulang tahun ke-75 pengeboman atom Hiroshima pada Khamis, dengan datuk bandar mendesak dunia untuk bersatu menentang ancaman terhadap manusia termasuk yang berasal daripada senjata nuklear, lapor agensi berita Xinhua.

Datuk Bandar Hiroshima Kazumi Matsui berkata negara-negara harus “mengetepikan perbezaan mereka dan bersatu untuk mengatasi ancaman buatan manusia dan cabaran alam.”

“Masyarakat awam mesti menolak nasionalisme yang mementingkan diri dan bersatu menentang semua ancaman,” Matsui berkata pada upacara tahunan di Peace Memorial Park.

Upacara peringatan dikurangkan kerana penularan Covid-19 di Jepun dan keperluan untuk mengekalkan jarak sosial.

Suasana hening seketika apabila semua yang hadir termasuk Perdana Menteri Shinzo Abe bertafakur pada 8.15 pagi waktu tempatan, iaitu waktu bom atom yang mengandungi uranium “Little Boy” dijatuhkan oleh pengebom AS meletup di Hiroshima pada 6 Ogos 1945 .

Bom itu mengorbankan sekitar 140,000 orang sehingga akhir tahun 1945.

Walaupun Jepun tidak menandatangani Perjanjian Larangan Senjata Nuklear, Abe dalam ucapannya, berkata negara-negara tidak boleh membiarkan perbezaan pendirian mengenai senjata nuklear semakin meluas.

“Setiap negara harus meningkatkan usaha untuk menghilangkan rasa tidak percaya melalui penglibatan dan dialog bersama di tengah-tengah persekitaran keselamatan yang teruk dan memperluas perbezaan antara kedudukan negara-negara mengenai perlucutan senjata nuklear,” kata Abe.

Menurut laporan Kementerian Kesihatan, Buruh dan Kebajikan, jumlah mangsa yang terselamat daripada dua pengeboman atom termasuk Nagasaki yang dikenali sebagai hibakusha dengan purata usia 83.31 tahun, menurun sebanyak 9,200 dari tahun sebelumnya kepada 136,682 orang.

Sementara Jepun memperingati tragedi yang dialaminya pada akhir Perang Dunia II, sejarawan dan pemikir politik masyarakat antarabangsa telah mendorong Jepun untuk melihat diri mereka bukan hanya sebagai mangsa pengeboman atom tetapi juga sebagai pelaku yang menyebabkan tragedi itu berlaku sejak mula lagi.

Jepun menjajah banyak kawasan di Asia sebelum dan semasa Perang Dunia II dengan kejam, menyebabkan penderitaan dan kematian yang tidak terkira kepada ratusan ribu mangsa yang tidak bersalah.- Bernama

See author's posts


Tusun Ke-12

MINGGU tu Cherpan Lalau Pendiau: Nakhoda Sebaginda Bujang Seduai Anak Chuik Keramat tu dichelak dalam tusun ti Ke-12. Macha tampung cherpan tu ba sentang tusun ke tu nyangka tau ngasuh ati kitai pemacha tegepang mimit, ketegal Raja Sebaginda Bujang seduai Anak Chuik Keramat kena jil. Uji bacha silik ke agi pasal cherita ba sentang tusun ke tu, ngambika kitai nemu enggau lenak pasal penusah ti ditapi Raja Sebaginda Bujang enggau Anmak Chuik Keramat.

Raja Sebaginda Bujang lalu minta soldadu ngaitka sangkar Anak Chuik Keramat ngagai bau iya baru. Besetuju ga siku soldadu nitihka pinta iya nya. Seduai lalu dibai orang nama pintu tujuh betangkan alam rumah pasung. Dia mih Raja Sebaginda Bujang seduai Anak Chuik Keramat, merunguh dalam rumah tutup.

Bah, nama dih daya bala menteri, pemesai, jeragan, kelasi enggau raban bukai ditinggalka Raja Sebaginda Bujang enggau Anak Chuik Keramat. Ka-enggai pan mansal diri mega sida ngadap Raja Merom, ngenataika runding diri.

“Kami tu Raja Merom deka mulaika diri dulu ngagai menua kami Mengeri Sedinang Indu, laban deka mai rita pasal Raja Sebaginda Bujang ke udah ditutup ketegal ditekan menchuri beluku mas baginda. Kita ditu Raja anang beguai becharaka iya, tang nganti penatai kami kitu ke baru,” pia ku jaku bala Raja Sebaginda Bujang.

“Ni ku pinta kita mih,” saut Raja Merom. “Tang kita enda tau enda datai kitu ke baru dalam timpuh ke serekat tu enggaika kita ila enda nemu pengujung pendiau Sebaginda Bujang. Penyalah iya tu amat berat, menchuri beluku mas aku. enti dijual beluku mas nya berega bejuta-juta ringgit. Ngelamatu, semua orang ke ditemu salah menchuri beluku mas tu, endang diletak ukum jil magang sampai mati. Iya tu pan tentu deka ditinggang ukum ti sama pemerat enti iya amat ditemu salah. Adat kami ditu nadai niki pinang, nadai niki nibung,” nya jaku Raja Merom.

Pansut ari istana, semua anak buah Raja Sebaginda Bujang lalu nepan ke kapal. Sida terus belayar mulaika diri, beguai deka nganjung berita pasal Raja Sebaginda Bujang ke udah kena tan laban ditekan menchuri beluku mas Raja Merom.

Tujuh hari tujuh malam udah sida belayar, nya baru sida sangkai di menua diri. Sida lalu nusui berita ngagai Raja Sedinang Indu.

Ninga berita Raja Sebaginda Bujang udah kena tutup di menua Raja Merom, dia Raja Sedinang Indu lalu manggil semua menteri, pemesai, pungka laki enggau soldadu iya, mai sida berundingka daya dikena ngelepaska Raja Sebaginda Bujang ari jil. Sida bukai pen bela mega besetuju enggau penemu Raja Sedinang Indu. Raja lalu merintah pungka laki iya ngambi kepala tukang rubuh, tukang tempa enggau tukang sepuh mas ke betubuh dua belas iku. Bala tukang nya bela dibai enggau ngiring Raja Sedinang Indu ngagai menua Raja Merom. Kebuah begunaka bala tukang, ngambika bisi ke pengering Raja lebuh napi penguji di Mengeri Raja Merom.

INDU NGENYING BEBAJIK

Sengalih-ngalih hari nya bala Raja Sedinang Indu lalu bekemas awakka ulih tumu bekejang pagi siti.

Semalam-malam nya Raja Sedinang Indu enggai tentu tinduk laban ngiga runding, akal enggau daya iya ulih ngelepaska Raja Sebaginda Bujang enggau selamat ari jil. Iya lalu mutuska runding diri, deka ngena pekayan lelaki awakka gamal iya sebaka enggau gamal lelaki lebuh datai di menua Raja Merom. Iya lalu nelah nama diri-empu ‘Raja Muda’, lalu enda ngena nama iya ke bendar. Iya pen lalu nyikapka diri.

Tawas pagi siti, bala Raja Muda pen belayar mega ngena kapal ti dikena sida Raja Sebaginda Bujang ke dulu agi ari nya. Tujuh hari tujuh malam ga sida iya nasik, baru sida sangkai ba Mengeri Raja Merom alun segum gigi gumbang, segera pangka pasang. Lebuh sida udah sangkai, begau ga orang di mengeri nya. Sekeda lalu niki ke kapal laban rindu bekelala enggau bala Raja Muda, laban bala soldadu, jejaga enggau mata gelap Raja Merom rindu bungah enggau bala Raja Muda ke tak indu magang-magang, kelimpah ari Raja Muda-empu. Bala indu ke dia ga ngenying bebajik baka peredik marik merejan, memanah baka buah lelemas kerangan.

BETAMPUNG

Oleh PINSIL SARATOK

See author's posts


PM BERI JAMINAN

SERIAN: Kerajaan Persekutuan memberi jaminan akan meneruskan pembinaan Fasa 2 projek Lebuh Raya Pan Borneo Sarawak dari Pujut ke Limbang dan menyiapkan jajaran ‘missing link’ dari Kuala Baram ke Sungai Tujoh CIQ di Miri.

Perdana Menteri Datuk Seri Ismail Sabri Yaakob berkata, disebabkan pertukaran kerajaan daripada Barisan Nasional (BN) kepada Pakatan Harapan (PH) pada 2018 telah menyebabkan bajet pelaksanaan yang ada telah dibatalkan.

Katanya, sebenarnya di bawah kerajaan BN yang lepas, Menteri Kanan Kerja Raya memaklumkan bahawa bajet telahpun diluluskan untuk projek tersebut termasuk fasa 2 ini.

“Kerajaan Persekutuan melihat bahawa projek ini amat penting kepada rakyat ataupun warga di Sarawak ini, ia bukan sahaja mempermudahkan dari segi perhubungan perjalanan tetapi juga boleh membantu meningkatkan ekonomi penduduk setempat.

“Saya memberi komitmen bahawa saya bersama dengan Menteri Kanan Kerja Raya Dato Sri Fadillah Yusof dan Ketua Menteri Datuk Patinggi Tan Sri Abang Johari Tun Openg akan berbincang bagaimana kita hendak meneruskan Fasa 2 ‘red line’ dan ‘missing link’ ini,

“Malah, kita tidak akan berhenti setakat itu dan kita akan teruskan segala projek yang dirancangkan bagi Sarawak,” katanya.

Oleh JEAKQLEYN YACHO

See author's posts


Program AgriCOP dipergiat untuk manfaat rakyat

SARIKEI: Kerajaan Sarawak melalui Jabatan Pertanian Sarawak telah menyediakan peruntukan yang cukup besar untuk melaksanakan program AgriCOP.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, Program Agriculture Community Outreach Programme (AgriCOP) dilaksanakan atas dasar Kerajaan Sarawak untuk merapatkan lagi hubungan dan kerjasama antara Jabatan Pertanian dan golongan keluarga tani.

“Kerajaan Sarawak mahu menjadikan kawasan ini sebagai salah satu pusat pertumbuhan ekonomi di wilayah tengah melalui perlaksanaan pelbagai projek pembangunan yang bermanfaat kepada rakyat.

“Usaha ini ditambah dengan langkah proaktif kerajaan mewujudkan Agensi Pembangunan Persisiran Pantai (CADA) yang bakal menjadi pelengkap pembangunan di kawasan tengah Sarawak.

“Kita tahu zon tengah mempunyai pelbagai sumber yang boleh dibangunkan antaranya pertanian, hidro, perikanan dan lain-lain lagi,” katanya.

Len Talif yang juga Ahli Dewan Undangan Negeri (ADUN) Kuala Rajang berkata demikian ketika berucap di Majlis Perasmian AgriCOP, bertempat di Dewan Sri Nyelong, pagi kelmarin.

Katanya, program berimpak tinggi ini pastinya akan memberi manfaat besar kepada rakyat dalam tempoh jangka panjang.

“Dalam program ini, peserta akan diberikan pendedahan secara langsung mengenai teknologi pertanian yang terkini sama adamelalui taklimat, pameran serta demonstrasi pertanian.

“Objektif Kerajaan Sarawak melalui Jabatan Pertanian menganjurkan program seumpama ini adalah untuk meningkatkan pengetahuan, kesedaran dan kemahiran golongan sasar dalam sektor pertanian.

“Dengan ini para petani dapat meningkatkan pengeluaran dan kualiti hasil produk pertanian. Ini juga akan membawa kepada peningkatan pendapatan dan sosio ekonomi golongan petani,” ujarnya.

Jelasnya, AgriCOP mampu memperkasakan bidang pertanian di negeri ini melalui pelbagai pendekatan kerana yakin sektor penting itu akan terus berkembang.

“Selain mengurangkan kebergantungan bekalan makanan import, langkah itu juga bertujuan melonjakkan potensi ekonomi sesebuah kawasan melalui penglibatan aktif penduduk dalam sektor pertanian moden.

“Program ini bertujuan menggalak penyertaan rakyat dalam aktiviti berasakan pertanian. Kita juga mahu mereka mempraktikkan amalan pertanian moden dan menjadikan sektor itu untuk menjana ekonomi,” katanya.

Turut hadir ialah Pegawai Pertanian Bahagian Sarikei, Rainy Yaman, Timbalan Residen Sarikei, Abang Mohd Porkan Budiman, Pegawai Daerah Sarikei, Christopher Ranggau Unting.

See author's posts


SABERKAS Murum aktif bimbing belia

BELAGA: Pertubuhan Belia Kebangsaan Bersatu Sarawak (Saberkas) Cawangan Murum digesa untuk terus aktif dalam membimbing belia di daerah ini.

Ahli Dewan Undangan Negeri (ADUN) Murum, Kennedy Chuk Pai Ugon berkata, Saberkas diharapkan menjadi platform untuk belia menimba pengalaman mereka.

“Saya berharap Saberkas Cawangan Murum bagi Sesi 2020-2023 akan terus aktif dalam membimbing serta menjadi platform untuk para belia/beliawanis di N.66 Murum untuk mengasah wibawa serta keperibadian mereka,” katanya.

Beliau berkata demikian ketika menghadiri Mesyuarat Agung Tahunan Ke-2 (TGM) Saberkas Cawangan Murum yang telah diadakan di Dewan Lamin Adet Bangen Kimet, Uma Baha, Apau Koyan.

Menurutnya, peranan Saberkas juga penting bukan sahaja membentuk keperibadian belia dan diharapkan dapat membantu dalam meningkatkan pembangunan ekonomi mereka.

“Kita berterima kasih kepada semua yang terlibat khasnya kepada Saberkas Cawangan Murum dan juga Saberkas Negeri yang turut datang memantau mesyuarat kita,” katanya.

Justeru, beliau berharap penyertaan dan penglibatan belia secara aktif adalah sebagai persiapan menjadi pemimpin masa depan bagi masyarakat, negeri dan juga negara.

“Dengan penglibatan aktif ini, belia akan dapat menimba pengalaman yang berharga untuk masa depan,” katanya.

Dalam pada itu, beliau berharap kepada penjawat yang diberikan kepercayaan dalam menjawat jawatan tersebut dapat memberikan sepenuhnya komitmen dan menjalankan tanggungjawab mereka dengan amanah.

See author's posts


BN tidak sokong PH atau PN, setuju jadi pembangkang – Ismail Sabri

KUALA LUMPUR, 22 Nov (Bernama) — Dewan Tertinggi Barisan Nasional (BN) hari ini membuat keputusan untuk tidak menyokong mana-mana gabungan untuk membentuk kerajaan, kata Perdana Menteri Datuk Seri Ismail Sabri Yaakob.

Naib Presiden UMNO itu menerusi catatan ringkas di laman Facebook memaklumkan setakat ini, BN bersetuju menjadi pembangkang.

“Alhamdulillah, Dewan Tertinggi BN telah membuat keputusan tidak menyokong mana-mana gabungan untuk membentuk kerajaan. BN tidak menyokong Pakatan Harapan (PH) mahupun Perikatan Nasional (PN),” katanya.

Ismail Sabri adalah antara yang hadir pada mesyuarat Dewan Tertinggi BN yang dipengerusikan Pengerusi BN Datuk Seri Dr Ahmad Zahid Hamidi di Menara Dato’ Onn, di sini hari ini.

Turut hadir Timbalan Pengerusi BN Datuk Seri Mohamad Hasan, Naib Pengerusi BN Datuk Seri Dr Wee Ka Siong dan Tan Sri SA Vigneswaran serta Setiausaha Agung BN Datuk Seri Dr Zambry Abdul Kadir.

Pengerusi BN Sabah Datuk Seri Bung Moktar Radin berkata tiada surat akuan berkanun ditandatangani oleh Ahli Parlimen BN pada mesyuarat Dewan Tertinggi parti itu hari ini.

Selain itu, katanya mesyuarat hari ini juga tidak mencadangkan sebarang nama untuk jawatan Perdana Menteri.

“Kami bersolidariti dalam kesatuan iaitu tunggu keputusan pucuk pimpinan untuk menentukan hala tuju kami,” katanya ketika ditemui selepas mesyuarat Dewan Tertinggi BN itu.

Turut mengesahkan tiada surat akuan berkanun ditandatangani oleh Ahli Parlimen BN hari ini adalah Datuk Seri Jalaluddin Alias, yang merupakan Ahli Parlimen Jelebu.

Pilihan Raya Umum ke-15 (PRU15) pada 19 Nov berakhir dengan situasi Parlimen tergantung apabila tiada parti atau gabungan parti politik mendapat majoriti mudah 112 kerusi untuk membentuk kerajaan Persekutuan.

Keputusan PRU15 menyaksikan PH memperoleh 82 kerusi Parlimen, PN (73), BN (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.

— BERNAMA

See author's posts


Kestabilan Politik Tanggungjawab Semua

SEBELUM pelantikan Perdana Menteri baharu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah telah menitahkan  sesiapa sahaja  yang bakal dilantik sebagai Perdana Menteri ke-9 perlulah segera melakukan tindakan demokratik dengan mengemukakan usul undi percaya di Dewan Rakyat. Tujuan usul undi percaya tersebut adalah untuk melakukan pengabsahan jawatan Perdana Menteri baharu selepas pemilihan tersebut.

Hal ini merupakan proses kedua perlu dilakukan selepas Seri Paduka membuat pelantikan Perdana Menteri baharu mengikut Perkara 40 (2)(a) dan 43(2)(a) Perlembagaan Persekutuan  yang memperuntukan bahawa setelah meneliti surat akuan dipersembah oleh ahli-ahli Dewan Rakyat, menyatakan siapa dalam kalangan mereka diberi kepercayaan untuk memegang jawatan tersebut.

Surat akuan itu bertujuan membantu Yang di-Pertuan Agong membuat keputusan melantik seorang ahli Dewan Rakyat yang pada hemat Seri Paduka mungkin mendapat kepercayaan majoriti ahli Dewan Rakyat seperti yang diperuntukkan di bawah Perkara 43(2)(a) Perlembagaan Persekutuan. Seterusnya baginda juga bertitah bahawa Perdana Menteri yang telah dilantik berdasarkan Perkara 40(2)(a) dan 43(2)(a) Perlembagaan Persekutuan hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat majoriti ahli Dewan Rakyat.

Pandangan Peguam Negara

Namun begitu, selepas pelantikan Perdana Menteri baharu, Peguam Negara Idrus Harun beranggapan bahawa  tidak ada keperluan untuk mengabsahkan pelantikan Ismail Sabri Yaakob sebagai Perdana Menteri atau kerajaan pimpinannya. Hal ini kerana beliau percaya proses pelantikan dan penubuhan kerajaan sudah mengikut lunas undang-undang. Hal ini didorong oleh andaian bahawa sekiranya masih memerlukan keabsahan, bermakna kuasa mutlak Yang di-Pertuan Agong berhubung perkara itu boleh diatasi pihak lain.

Sekiranya sedemikian, menurut pendapat beliau, langkah ini  akan dianggap tidak selaras dengan peruntukan Perlembagaan Persekutuan dan menidakkan kuasa Yang di-Pertuan Agong seperti yang termaktub dalam Perlembagaan Persekutuan.

Berdasarkan proses yang berlangsung daripada penerimaan surat-surat akuan tersebut,  penerimaan menghadap seramai 114 ahli Dewan Rakyat pada 19 Ogos 2021 bagi tujuan pengesahan kepercayaan mereka kepada pencalonan Perdana Menteri  yang baharu, iaitu Ismail Sabri Yaakob.

Selepas mendapat pengesahan tersebut, maka Perdana Menteri baharu telah mengangkat sumpah dan menandatangani sumpah jawatan dan sumpah taat setia, sesuai dengan kehendak Perkara 43(6) Perlembagaan Persekutuan  pada 21 Ogos.

Kepelbagaian Pandangan

Namun, tidak semua yang bersetuju dengan pandangan tersebut walaupun proses pemilihan tersebut dilihat teratur, teliti, sistematik dan telus. Sesuai dengan kebebasan bersuara dan tafsiran yang luas terhadap Perlembagaan Persekutuan, maka pelbagai pandangan melingkari isu tersebut. Malah ada yang menyifatkan  berlakunya kekeliruan dan kecelaruan. Bekas professor Perlembagaan negara, Abdul Aziz Bari  menyatakan bahawa  isu ini sebenarnya lebih kepada keabsahan atau legitimacy, bukan isu undang-undang. Yang menjadi persoalan  lebih bersifat politik atau asas moral kepada pelantikan dan kedudukan Perdana Menteri.

Menurut Aziz, seruan supaya diadakan usul percaya (motion of confidence) adalah supaya pelantikan tersebut disahkan. Meskipun langkah tersebut bukan keperluan undang-undang, namun, tidak bertentangan dengan mana-mana peruntukan Perlembagaan. Beliau juga menyatakan bahawa amalan ini pernah dilakukan sebelum ini apabila pada tahun 1976, dalam pelantikan Tun Hussein Onn sebagai Perdana Menteri ketiga.

Selepas kematian Abdul Razak Hussein, undi percaya dibentang pada 27 Januari 1976 selepas 12 hari beliau dilantik sebagai Perdana Menteri.  Sejak itu, ia sudah menjadi sebahagian daripada amalan dan tradisi Perlembagaan negara. Sebenarnya pelantikan Abdullah Ahmad Badawi sebagai Perdana Menteri pada tahun 2003 juga dilakukan dengan undi percaya pada 3 November 2003, iaitu  selepas tiga hari dilantik  menggantikan Dr. Mahathir.

Mengukuhkan Kestabilan Politik

Setakat ini, Istana Negara belum mengeluarkan apa-apa kenyataan terbaharu selepas titah agar melaksanakan undi percaya dikehendaki dilakukan di Parlimen  telah dititahkan oleh Seri Paduka Yang Dipertuan Agong.  Hal ini bermakna titah tersebut masih relevan.  Maka, bagi kestabilan politik dan keharmonian, semua pihak perlu akur kepada titah YDPA bahawa Perdana Menteri yang telah dilantik oleh baginda menurut Perkara 40(2)(a) dan 43(2)(a) Perlembagaan Persekutuan hendaklah secara secepat mungkin mengemukakan usul undi percaya di Dewan Rakyat. Tujuannya adalah untuk mengabsahkan beliau mendapat kepercayaan majoriti ahli Dewan Rakyat.

Perkara yang dibimbangi apabila titah YDPA ditafsir tanpa merujuk kepada Istana Negara bagi mendapat pengesahan dan persetujuan, maka hal ini boleh membawa kepada pelbagai tanggapan, persepsi atau reaksi negatif daripada rakyat, ahli parti, parti, ahli politik malah perdana menteri sendiri kerana YDPA sudah bertitah sedemikian. Isu ini perlu ditangani secara bijaksana agar tidak mengeruhkan hubungan  antara pihak kerajaan dan institusi Istana.  Kedua-dua pihak sebenarnya bertujuan baik, iaitu di pihak peguam negara, bimbang akan tafsiran berlakunya hakisan kuasa sekiranya undi percaya tiba-tiba berubah menjadi undi tidak percaya berlaku, manakala di pihak Istana Negara pula, mahukan proses demokrasi berparlimen disuburkan dengan mengadakan undi percaya.

Kebimbangan dalam kalangan rakyat pula adalah sekira berlakunya kedinginan hubungan  sebagaimana pernah dialami oleh  Muhiyiddin Yassin apabila sebanyak tiga kali titah Yang Dipertuan Agong untuk membuka Parlimen ketika darurat tidak dilaksanakan. Begitu juga isu draf Ordinan Darurat yang belum mendapat perkenan baginda Yang Dipertuan Agong yang akhirnya membawa ketidakpuasan hati rakyat dan akhirnya membawa kepada kejatuhan Muhiyiddin Yassin sebagai Perdana Menteri.

Situasi sebegini adalah tidak dialu-alukan  ketika rakyat sedang berhadapan cabaran pandemik covid-19 dan bergelumang dengan isu ekonomi yang sukar dan mereka mahukan kestabilan politik, pemulihan ekonomi untuk kemakmuran negara. Sebenarnya keabsahan PM menerusi sokongan majoriti perlu dibuktikan  di Dewan Rakyat dan  tidaklah memadai  hanya menggunakan akuan berkanun  (SD) walaupun selesai mengangkat sumpah jawatan di hadapan Yang Di-Pertuan Agong.

Proses dan prosedur ini bukanlah menunjukkan penderhakaan atau meragui kuasa Yang di-Pertuan Agong, sebaliknya satu kewajipan dan melangsaikan hak Ahli Parlimen di Dewan Rakyat. Urusan ini di luar bidang kuasa peguam negara dan Perdana Menteri, kerana usul datang dari Ahli Dewan Rakyat atau parti dan perkara ini merupakan proses politik. Tambahan pula, hal ini bersesuaian dengan titah Yang Dipertuan Agong pada sebelum ini,  dan perlulah dilunaskan.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL).

See author's posts


Afrika Selatan kesan varian kebal vaksin

CAPE TOWN, Afrika Selatan: Satu varian baharu Covid-19 yang lebih mudah berjangkit dan kebal terhadap vaksin dilaporkan  dikesan oleh saintis di Afrika Selatan, lapor AFP, kelmarin.

Varian dikenali sebagai C.1.2 dan lebih mudah berjangkit itu dipercayai bermutasi berulang kali berbanding varian asal dari Wuhan, demikian menurut pakar Institut Nasional Penyakit Berjangkit Afrika Selatan dan Platform Inovasi Urutan Penyelidikan KwaZulu-Natal.

Virus itu pertama kali dikenal pasti pada Mei lalu dan sejak itu, ia  dikesan di England, China, Republik Demokratik Congo, Mauritius, New Zealand, Portugal dan Switzerland.

Berdasarkan kajian, saintis mendapati varian ini mempunyai kadar mutasi sekitar 41.8 kali setahun.

Kadar itu  adalah hampir dua kali ganda daripada kadar mutasi global semasa koronavirus yang tergolong dalam Varian Membimbangkan (VOC)  lain setakat ini.

Penyelidik turut mendapati berlaku peningkatan genom jangka pendek yang konsisten dalam varian C.1.2  dan beberapa varian lain seperti Alpha, Beta dan Gamma.

Meskipun lebih banyak penyelidikan diperlukan untuk menentukan kesan jelas daripada mutasi ini, para saintis mengingatkan bahawa varian baharu yang bermutasi dengan ketara boleh menjadikan virus Covid-19 mampu menembusi antibodi dan imunisasi sedia ada badan manusia.

“Kami memperincikan garis kewujudan SARS-CoV-2 (virus penyebab Covid-19) yang baru dikenali ini dengan beberapa mutasi yang mungkin muncul di kawasan metropolitan utama di Afrika Selatan. “Garis asal kewujudan varian ini berkembang dengan pantas dan menjadi jangkitan dominan di tiga wilayah yang turut mengakibatkan penularan dalam skala besar,” demikian hasil kajian yang ditulis dalam jurnal perubatan Nature. – AFP

See author's posts


Trump haramkan TikTok di AS

WASHINGTON: Presiden Donald Trump berkata beliau akan bertindak secepat Sabtu untuk melarang aplikasi video TikTok milik China di Amerika Syarikat, lapor AFP.

Trump membuat kenyataan itu semasa berbual dengan wartawan di atas pesawat Air Force One ketika penerbangan pulang ke Washington dari Florida pada Jumaat.

“Sejauh mana kita bimbangkan mengenai TikTok, kami melarang mereka dari Amerika Syarikat,” kata Trump.

Trump tidak menyatakan sama ada beliau akan bertindak melalui perintah eksekutif atau kaedah lain, menurut laporan AFP.

“Saya mempunyai kuasa. Saya boleh melakukannya dengan perintah eksekutif atau tidak,” kata Trump.

Komen terbaharu Trump itu menimbulkan kontroversi memandangkan Microsoft dilaporkan telah mengadakan perbincangan untuk membeli aplikasi mudah alih TikTok daripada pemilik China ByteDance, kata satu sumber terdekat kepada AFP.

Sumber itu menyifatkan perbincangan itu telah lama berlangsung dan bukannya baru.

Trump memberitahu wartawan bahawa dia tidak menyokong perjanjian Microsoft membeli TikTok, lapor AFP.

Pengambilalihan TikTok dapat menjadikan Microsoft, penyedia utama perisian perniagaan, lebih tertumpu pada teknologi pengguna, yang mana Microsoft telah menjauh sejak beberapa tahun kebelakangan ini.

Ketua Pegawai Kewangan Microsoft, Amy Hood berkata, pada tahun 2018 syarikat itu telah konsisten dalam strategi memperoleh aset rangkaian untuk menarik lebih banyak pengguna termasuk LinkedIn.-AFP

See author's posts


500,000 TERIMA SUNTIKAN

KUALA LUMPUR: Malaysia bersedia untuk memulakan program vaksinasi terbesar yang pernah dilaksanakannya pada 26 Februari, dalam usaha melindungi penduduk daripada jangkitan Covid-19.

Penghantaran pertama vaksin dijadualkan tiba pada 21 Februari. Perdana Menteri Tan Sri Muhyiddin Yassin akan menjadi orang pertama menerima suntikan vaksin itu pada 26 Februari, bersama-sama petugas barisan hadapan, di bawah Program Imunisasi Covid-19 Kebangsaan yang dijadualkan berlangsung sehingga Februari tahun depan.

Beliau menjelaskan proses berkenaan semasa melancarkan Buku Panduan mengenai program imunisasi itu yang menerapkan pendekatan seluruh kerajaan dan seluruh masyarakat. Buku panduan dengan slogan Lindung Diri, Lindung Semua, boleh dimuat turun menerusi laman web www.vaksincovid.gov.my.

Buku panduan itu memperincikan program imunisasi berkenaan dan akan menjadi sumber rujukan kepada penggubal dasar dan pelaksana serta rakyat, kata beliau.

“Saya dengan sukacitanya memaklumkan bahawa vaksin Pfizer-BioNTech akan sampai di Malaysia pada 21 Februari 2021.

“Selanjutnya, roll-out pelaksanaan Program Imunisasi Covid-19 Kebangsaan akan bermula pada 26 Februari 2021, yang mana saya sendiri akan menerima suntikan vaksin pada hari tersebut bersama-sama petugas barisan hadapan,” kata perdana menteri semasa melancarkan buku panduan itu secara maya yang disiarkan secara langsung di televisyen dan media sosial.

Muhyiddin berkata program imunisasi itu akan dilaksanakan dalam tiga fasa sehingga 22 Feb tahun depan dengan fasa pertama bermula pada 26 Feb hingga April 2021, fasa kedua mulai April hingga Ogos 2021 dan fasa ketiga dari Mei 2021 hingga Februari 2022.

See author's posts


Tuchel rasai kekalahan pertama di EPL

PERMULAAN tenang Thomas Tuchel sebagai pengurus Chelsea terhenti ketika West Bromwich Albion menjadi pasukan pelawat pertama menjaringkan lima gol di Stamford Bridge dalam tempoh 10 tahun Sabtu lepas.

Tindak balas pantas diperlukan dalam perlawanan pertama daripada dua pertemuan peringkat suku akhir Liga Juara-Juara UEFA menentang Porto di Seville kerana sekatan perjalanan Covid-19 antara Portugal dan England.

Walaupun dengan tindakan cemerlang kelab dari Portugal menyingkirkan Juventus di pusingan kedua, apa-apa selain daripada melangkah ke separuh akhir pertama Liga Juara-Juara, Chelsea sejak 2014 akan dilihat sebagai kekecewaan besar.

Keputusan yang memberangsangkan telah menutup beberapa kehampaan yang menyebabkan Lampard dipecat dan masih belum dapat diselesaikan.

Hakim Ziyech, Timo Werner dan Kai Havertz digabungkan dengan sebahagian besar perbelanjaan 220 juta pound dalam pasaran perpindahan musim panas lalu, tetapi ketiga-tiga mereka masih belum dapat memenuhi kehendak kelab.

Tuchel telah memanfaatkan kekuatan Chelsea secara mendalam dengan menggilirkan skuad beliau  secara konsisten, terutama di bahagian serangan.

Tetapi kekurangan gol telah menjadi masalah yang berterusan, dengan The Blues hanya menjaringkan 13 gol dalam 11 perlawanan terakhir Liga Perdana Inggeris mereka.

Kekurangan prestasi Werner menjadi faktor utama.

Pemain antarabangsa Jerman itu hanya menjaringkan satu gol dalam 18 perlawanan terakhirnya untuk kelab dan negara dan keyakinannya yang rapuh semakin ketara apabila terlepas peluang terbuka dalam kekalahan mengejutkan kepada Macedonia Utara dalam kelayakan Piala Dunia minggu lalu.

Masanya telah tiba untuk Tuchel membuat beberapa keputusan besar jika dia mahu melangkah setapak lagi daripada musim lalu ketika dia membimbing Paris Saint-Germain ke final Liga Juara-Juara.

Bukan untuk kali pertama dalam kariernya di Chelsea, Olivier Giroud mungkin dibawa masuk semula  oleh pengurus yang memerlukan setelah diketepikan.

Tendangan gunting Giroud menjadi perbezaan perlawanan pertama pusingan keuda Chelsea menentang Atletico Madrid, tetapi pemain dari Perancis itu tidak bermain dalam Liga Perdana Inggeris atau Liga Juara-Juara sejak Februari.

Ianya barisan pertahanan yang paling memberi impak sejak ketibaan Tuchel, dengan tidak melepaskan gol dalam tujuh perlawanan sebelum kekalahan 5-2 kepada Albion, Sabtu lepas.

Penggunaan tiga pemain pertahanan dan kembalinya Antonio Rudiger, setelah dia disingkirkan oleh Lampard untuk sebahagian besar separuh pertama musim ini, membuat Chelsea jauh lebih sukar untuk dibolosi.

Mason Mount dan N’Golo Kante juga akan kembali dengan kepentingan mereka digariskan apabila direhatkan pada awal hujung minggu.

Tetapi itu hanya boleh memberi satu ruang untuk Werner, Havertz dan Ziyech di bahagian serangan.

Tuchel mempunyai banyak pilihan, tetapi akan panatas dinilai apakah dia membuat pilihan yang tepat. – AFP

See author's posts


DUN: Dua projek PETROS di Miri, Samalaju perlu pelaburan RM6 bilion

KUCHING: Petroleum Sarawak Berhad (PETROS), syarikat minyak dan gas milik kerajaan Sarawak akan melaksanakan dua projek dalam masa terdekat sebagai sebahagian Pelan Hala Tuju Gas Sarawak iaitu Hab Miri dan Samalaju.

Premier Sarawak Datuk Patinggi Tan Sri Abang Johari Tun Openg berkata, dua projek berkenaan memerlukan pelaburan sekitar RM6 bilion

Katanya, projek pertama membabiotkan Hab Miri adalah bagi pengeluaran loji tenaga yang berkeupayaan mengeluarkan 400 megawat (MW) bagi memastikan keselamatan tenaga di  utara negeri ini.

“Projek kedua adalah Hab Samalaju. PETROS akan memasang saluran paip gas dan membina loji janakuasa dengan Sarawak Energy Berhad (SEB).

“Ini penting untuk melengkapkan Samalaju sebagai zon industri berat dan memastikan kebolehpercayaan bekalan elektrik kepada industri berat di situ,” katanya pada ucapan penggulungan di hari terakhir sidang Dewan Undangan Negeri (DUN) sebentar tadi.

Abang Johari berkata Pelan Hala Tuju Gas PETROS akan mengubah landskap sosioekonomi Sarawak menjelang 2030 melalui kewujudan empat hab gas di Miri, Bintulu, Samalaju dan Kuching.

“Malah ia bakal memberikan perkhidmatan kepada seluruh Sarawak yang serupa dengan model ‘Hub & Spoke’. Ini bagi memberikan akses seluruh negeri kepada bekalan gas yang mencukupi dan berpatutan serta tenaga yang bersih.

“Sepanjang 10 tahun, jumlah pelaburan yang diunjurkan melalui empat hab adalah RM65 bilion termasuk industri nilai tambah hiliran bagi membolehkan akses gas di luar Miri dan Bintulu hingga ke seluruh bahagian di Sarawak,” katanya.

Oleh AZREEN KERIA

See author's posts


Cawangan KWSP di seluruh negara kekal ditutup

KUALA LUMPUR: Pejabat dan kaunter perkhidmatan Kumpulan Wang Simpanan Pekerja (KWSP)  di seluruh negara akan kekal ditutup sepanjang tempoh lanjutan Perintah Kawalan Pergerakan (PKP) 3.0 dari 15 hingga 28 Jun bagi membendung penularan pandemik Covid-19.

Sehubungan itu, semua sesi janji temu yang dibuat melalui saluran Janji Temu Online (JTO) dalam tempoh ini akan dibatalkan, kata dana pencen itu dalam satu kenyataan semalam.

“Ahli KWSP perlu membuat janji temu semula pada tarikh selepas tempoh sekatan pergerakan penuh berakhir jika ada keperluan untuk hadir di cawangan KWSP.

“Janji temu bagi pengeluaran umur 50, 55, 60 dan hilang upaya akan diberikan keutamaan apabila pejabat dan kaunter perkhidmatan KWSP mula beroperasi semula,” katanya.

Bagi ahli KWSP yang telah memohon pengeluaran dan sedang menunggu pembayaran melalui Arahan Bayaran dan cek jurubank, cawangan KWSP yang berkenaan akan menghubungi ahli untuk urusan pengambilan Arahan Bayaran atau melengkapkan transaksi pengeluaran tersebut di cawangan yang telah dipilih oleh mereka.

Perkhidmatan lain seperti permohonan pengeluaran perumahan, umur 50, 55 dan 60, hanya boleh dilakukan secara dalam talian melalui i-Akaun.

Bagaimananapun, KWSP berkata, proses pengesahan cap ibu jari bagi melengkapkan transaksi dalam talian ini hanya boleh dilaksanakan apabila cawangan dibuka semula kelak.

Ahli-ahli juga boleh menghubungi Pusat Pengurusan Perhubungan KWSP di talian 03-8922 6000 atau merujuk ke laman web di www.kwsp.gov.my bagi penjelasan lanjut dan menghubungi talian khas i-Sinar di 03 – 8922 4848. – Bernama

See author's posts


Ahmad Maslan gagal kali kedua batal pertuduhan

KUALA LUMPUR: Mahkamah Tinggi semalam menolak permohonan Datuk Seri Ahmad Maslan untuk menyemak keputusan Mahkamah Sesyen yang tidak membenarkan beliau dibebaskan daripada dua pertuduhan jenayah.

Dua pertuduhan tersebut adalah gagal mengisytiharkan RM2 juta yang diterima daripada Datuk Seri Najib Tun Razak kepada Lembaga Hasil Dalam Negeri (LHDN) dan memberi penyataan palsu kepada Suruhanjaya Pencegahan Rasuah Malaysia (SPRM).

Pesuruhjaya Kehakiman Datuk Aslam Zainuddin membuat keputusan itu selepas mendapati tiada kesilapan oleh Mahkamah Sesyen dalam menolak permohonan Ahli Parlimen Pontian itu untuk membatalkan pertuduhan terhadapnya.

“Oleh itu mahkamah menetapkan untuk tidak menggunakan kuasa bagi semakan terhadap keputusan mahkamah rendah (mahkamah sesyen),” katanya.

Terdahulu, peguam Hamidi Mohd Noh yang mewakili Ahmad, 54, selaku pemohon berkata alasan Mahkamah Sesyen bahawa permohonan anak guamnya adalah pramatang, adalah tidak tepat.

“Ini kerana permohonan boleh dimasukkan pada sebarang peringkat memandangkan kes telah dikemukakan. Sesiapa sahaja boleh membuat permohonan tersebut jika ia tidak berasas.

“Tujuan permohonan (semakan) kami adalah bagi mendapatkan kebenaran Yang Arif  untuk memastikan sekiranya Mahkamah Sesyen telah melakukan kekhilafan. Dalam kes ini, tiada sebarang notis atau arahan dikeluarkan terhadap anak guam saya yang menyatakan kelewatan beliau dalam membuat pembayaran dan sebagainya,” kata peguam itu.

Timbalan Pendakwa Raya Mohd Mukhzany Fariz Mohd Mokhtar berkata, pihak pendakwaan telah memfailkan bantahan terhadap permohonan semakan tersebut.

“Kami melihat permohonan untuk membuat semakan ini adalah tidak berasas kerana ia adalah penyalahgunaan proses kuasa,” katanya.

Pada 24 Julai lepas, Mahkamah Sesyen menolak permohonan Ahmad untuk membatalkan pertuduhan yang dihadapi setiausaha agung UMNO itu selepas berpuas hati permohonan tersebut adalah pramatang.

Mahkamah itu juga  menetapkan tarikh perbicaraan kes pada 1 dan 2 Oktober, 16 Oktober, 23 Oktober, 6 November dan 24 Disember depan selain menetapkan 4 September ini untuk sebutan kes.

Ahmad didakwa telah melibatkan diri dalam pengubahan wang haram dengan cara tidak melaporkan pendapatan sebenar berjumlah RM2 juta yang diterima daripada bekas perdana menteri itu kepada LHDN dalam Borang Nyata Cukai Pendapatan Bagi Tahun Taksiran 2013 yang bertentangan dengan Seksyen 113(1)(a) Akta Cukai Pendapatan 1967.

Beliau dituduh telah menerima wang tersebut, yang dipercayai sebagai hasil daripada aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu telah ditunaikan sendiri oleh Ahmad, pada hari yang sama.

Perbuatan itu didakwa dilakukan di LHDN, Cawangan Duta, Kompleks Pejabat Kerajaan, Jalan Tuanku Abdul Halim, di sini pada 30 April, 2014.

Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya, jika sabit kesalahan.

Bagi pertuduhan kedua, Ahmad didakwa telah memberi penyataan palsu kepada SPRM semasa percakapannya dirakam oleh pegawai penyiasat SPRM iaitu Ketua Penolong Kanan Penguasa Mohd Zairi Zainal, berhubung isu itu di bilik sidang media, Bangunan Parlimen, Jalan Parlimen, di sini antara 2.45 petang hingga 3.30 petang pada 4 Julai 2019.

Pertuduhan mengikut Seksyen 32(8)c) Akta Pencegahan Pengubahan Wang Haram yang membawa hukuman denda tidak melebihi RM3 juta atau penjara maksimum lima tahun atau kedua-duanya, jika sabit kesalahan. – Bernama

See author's posts


96 rakyat Malaysia dari India tiba di KLIA

SEPANG: Sebanyak 96 rakyat Malaysia dari India selamat tiba di Lapangan Terbang Antarabangsa Kuala Lumpur (KLIA) semalam menerusi misi kemanusiaan yang diselaraskan   Agensi Pengurusan Bencana Negara (Nadma) dengan kerjasama agensi berkaitan.

Ketua Pengarah Nadma Datuk Mohtar Mohd Abd Rahman berkata, daripada jumlah itu, 62 orang merupakan jemaah tabligh yang terkandas di negara tersebut sejak Februari.

“Selebihnya merupakan 34 warga Malaysia terdiri daripada petugas di   pejabat Suruhanjaya Tinggi Malaysia di India dan anggota keluarga serta pelancong Malaysia yang terkandas,” katanya kepada pemberita di KLIA di sini semalam.

Mohtar berkata, kesemua warga Malaysia itu tiba di KLIA bersama-sama 11 kru penerbangan Malindo Air OD0208 dari New Delhi yang mendarat pada 6.31 pagi semalam.

“Kesemua rakyat Malaysia yang pulang pada hari ini sudah menjalani tapisan kesihatan di India dan kesemua mereka didapati tidak mengalami apa-apa gejala (Covid-19) yang menghalang mereka daripada menaiki pesawat,” katanya.

Mohtar berkata, kesemua individu yang tiba semalam turut menjalani saringan kesihatan sejurus pesawat mendarat di KLIA sebelum mereka dibenarkan keluar dari balai ketibaan.

Difahamkan kesemua rakyat Malaysia melepasi saringan kesihatan dan ujian Covid-19 yang dilakukan di KLIA.

Katanya, tidak ada pegawai Kementerian Kesihatan Malaysia (KKM) yang berlepas ke India sebelum ini untuk mengiringi kepulangan rakyat Malaysia, yang merupakan misi kemanusiaan kelima bagi Nadma.

Sebelum ini, empat misi kemanusiaan membawa pulang rakyat Malaysia yang digerakkan kerajaan itu melibatkan rakyat Malaysia di China, Itali, Indonesia dan Iran.

Kesemua rakyat Malaysia yang tiba semalam terus dibawa ke Pusat Pemantauan di Akademi Kepimpinan Pendidikan Tinggi (AKEPT), Bandar Enstek, Nilai, Negeri Sembilan   bagi menjalani kuarantin wajib 14 hari.

Mereka dilihat dibawa ke pusat pemantauan berkenaan dengan menaiki sembilan bas milik Jabatan Bomba dan Penyelamat Malaysia (JBPM) dengan 15 orang setiap bas bagi menjaga penjarakan sosial.

Saringan kesihatan akan dibuat dua kali sehari bagi memastikan mereka benar-benar sihat dan boleh dibenarkan keluar setelah tamat kurantin wajib di pusat pemantauan.

Sementara itu, Menteri di Jabatan Perdana Menteri Datuk Seri Redzuan Md Yusof dalam kenyataannya berkata, mengambil kira kumpulan itu kembali dari negara yang berisiko tinggi dengan jangkitan Covid-19, mereka perlu dikuarantin wajib selama 14 hari di Pusat Pemantauan.

Katanya, Pusat Pemantauan itu akan diselia oleh petugas kesihatan daripada KKM.

“Selain petugas kesihatan, tidak ada perhubungan dengan pihak luar dibenarkan termasuk ahli keluarga. Justeru, ahli keluarga atau sahabat handai diminta agar memahami situasi dan memberikan kerjasama sepenuhnya kepada pelaksanaan pemantauan ini.

“Untuk tujuan keselamatan, lokasi ini dikawal oleh pihak polis,” katanya. – Bernama

See author's posts


Tiga surau di Lingga terima sumbangan kewangan

SIMANGGANG: Tiga buah surau dalam kawasan Dewan Undangan Negeri (DUN) Lingga telah menerima sumbangan kewangan yang mencatat nilai keseluruhan berjumlah RM5,000 daripada wakil rakyatnya, Simoi Peri sebelum ini.

Tiga buah surau yang menerima sumbangan kewangan daripada wakil rakyat wanita berkenaan adalah Surau Kebahagiaan Kampung Hilir, Surau Kampung Tanah Baru dan Surau Hayatul Islam, Kampung Hulu.

Surau Kebahagiaan Kampung Hilir dan Surau Hayatul Islam Kampung Hulu masing-masing menerima sumbangan sebanyak RM2,000 manakala Surau Kampung Tanah Baru pula menerima RM1,000.

“Sumbangan kewangan ini secara tidak langsung akan dapat membantu mengimarahkan surau-surau dalam kalangan umat muslim di kawasan DUN Lingga ini dari masa ke semasa.

“Bukan itu sahaja malah sumbangan kewangan berkenaan juga secara tidak langsung membolehkan saya membantu menyerikan lagi Program Ibadah Korban yang berlangsung bersempena dengan Sambutan Hari Aidiladha ini tadi,” kata Simoi.

Beliau ketika berucap ringkas pada upacara penyerahan sumbangan itu mengajak belia dan beliawanis Islam di sini untuk lebih aktif melaksana aktiviti mengimarahkan institusi masjid atau surau dalam penempatan masing-masing.

Simoi memberitahu penglibatan belia dan beliawanis muslim DUN Lingga berhubung perkara berkenaan adalah amat penting bagi membantu membangunkan penduduk setempat.

“Golongan tersebut sebenarnya mempunyai peranan yang relevan berhubung perkara ini. Mereka yang terpelajar misalnya boleh melaksana Program Pembimbing Rakan Sebaya (PRS) dan rakan komunikasi mesra belia di masjid.

“Bagaimanapun mereka juga mesti mempunyai sifat ithar (memberi keutamaan kepada saudara seagama lebih daripada diri sendiri ketika diperlukan) dengan segala sumbangan yang diberi mestilah diniatkan kepada Allah demi kepentingan agama,” katanya.

Oleh Valentine Ngumbang

See author's posts


UK berhutang ‘besar’ kepada pelarian Afghanistan – Johnson

UNITED KINGDOM: Perdana Menteri Boris Johnson pada Rabu mengatakan Britain berhutang “besar” kepada warga Afghanistan yang bekerja dengan pasukan NATO ketika dia mengumumkan “sokongan penting” bagi mereka yang menetap di UK.

Tetapi pemerintahannya diserang setelah ribuan orang Afghanistan yang membantu NATO dan layak untuk pindah ke Britain di bawah “Relokasi dan Bantuan (Arap)” dipercayai ditinggalkan di Afghanistan berada dalam belas kasihan Taliban.

Lebih daripada 8,000 berjaya dan pemerintah mengumumkan pada Rabu bahawa mereka akan diberi cuti langsung tanpa had bahawa £ 15 juta akan disediakan untuk tempat sekolah tambahan bagi menyokong akses ke perkhidmatan kesihatan.

“Kami berhutang besar kepada mereka yang bekerja dengan Angkatan Bersenjata di Afghanistan dan saya bertekad untuk memberikan sokongan kepada mereka dan keluarga untuk membina semula kehidupan mereka di UK,” kata Johnson mengenai apa yang disebut “Operasi Langkah-langkah Sambutan Hangat.

“Saya tahu ini akan menjadi masa yang sangat menakutkan, tetapi saya harap mereka akan mengambil hati dari gelombang sokongan dan kemurahan hati yang telah dinyatakan oleh Orang awam Britain.”

Pemerintah mengatakan langkah-langkah itu akan memberi warga Afghanistan kepastian dan kestabilan untuk membangun kembali kehidupan mereka dengan hak untuk bekerja tanpa had dan pilihan untuk memohon kewarganegaraan Britain pada masa depan.

Tetapi pegawai semasa dan bekas pegawai telah mengecam pemerintah, menunjukkan bahawa banyak lagi yang dapat diselamatkan.

Pemerhati pada Ahad menyebut pemberi maklumat mengatakan ribuan e-mel dari anggota parlimen dan badan amal kepada kementerian luar negeri yang menunjukkan orang-orang Afghanistan yang berisiko akibat pengambilalihan Taliban tidak dibuka.

Menteri Luar Negeri Dominic Raab telah dikritik hebat kerana tidak segera meninggalkan percutian pantai ketika Taliban menguasai.

Seorang menteri yang tidak disebutkan namanya juga mengatakan kepada Sunday Times bahawa “saya mengesyaki bahawa kita dapat mengambil 800 sehingga 1,000 orang lagi”.

Bersama Arap, Britain juga mempunyai skema penempatan semula bagi warga Afghanistan setiap hari yang melarikan diri dari negara asalnya dengan sekitar 5,000 dijangka tahun ini saja dan 20,000 keseluruhan.

Menteri penempatan semula Victoria Atkins pada Rabu mengatakan kepada Sky News bahawa belum diputuskan sama ada mereka yang tiba di bawah skim ini akan mendapat cuti tanpa had untuk tinggal.

Raab menghadapi pendengaran yang sukar di hadapan Jawatankuasa Hal Ehwal Luar Negeri pada Rabu, ketika dia akan dipuji oleh anggota parlimen atas penarikan diri yang huru-hara.

“Kami tidak pernah menyangka akan melihat hari pasukan NATO yang dipimpin oleh AS akan membelakangkan rakyat Afghanistan.

“Bagaimana kita akan menangani Taliban? Bagaimana Afghanistan akan membentuk strategi wilayah kita? Bagaimana pemerintah akan meminta Taliban untuk bertanggungjawab ke atas pembalikan hak asasi manusia?

“Pertanyaan-pertanyaan ini, dan banyak lagi yang lain akan diajukan kepada Setiausaha Luar Negeri.”

Atkins mengatakan bahawa pemerintah akan menggunakan “setiap tuas yang kita miliki … untuk memastikan bahawa Taliban hidup” dengan resolusi Majlis Keselamatan PBB yang meminta mereka untuk membenarkan laluan selamat bagi mereka yang ingin pergi. -AFP

See author's posts


Sarawak turut lanjutkan PKPP

KUCHING: Sarawak mengikut serta dan akur dengan keputusan Kerajaan Persekutuan yang melanjutkan Perintah Kawalan Pergerakan Pemulihan (PKPP) sehingga 31 Disember ini.

Ketua Menteri, Datuk Patinggi Abang Johari Tun Openg berkata ini kerana penularan wabak Covid-19 masih berlaku dan kerajaan tidak boleh mengambil mudah perkara tersebut.

“Kita di (Sarawak) akan mengikuti (pelanjutan PKPP) dan sama seperti kerajaan pusat kerana kita masih berada dalam tempoh pemulihan.

“Tetapi kita tidak boleh mengambil mudah perkara ini, kerana seperti yang anda ketahui apa yang sedang berlaku di New Zealand, penularan Covid-19 telah kembali lagi. Kita mesti mengambil langkah berjaga-jaga, ” katanya.

Beliau berkata demikian ketika ditemui pemberita selepas melancarkan sambutan Hari Wanita Sarawak 2020 di Pusat Konvensyen Borneo Kuching, di sini, semalam.

Kelmarin, Perdana Menteri Tan Sri Muhyiddin Yassin mengumumkan PKPP yang dijadual berakhir Isnin ini dilanjutkan sehingga 31 Disember depan dalam usaha untuk memastikan semua pihak mematuhi prosedur operasi standard (SOP) dan protokol kesihatan yang ditetapkan.

Menurut Perdana Menteri, dengan pelanjutan tempoh PKPP, tindakan penguatkuasaan di bawah Akta Pencegahan dan Pengawalan Penyakit Berjangkit 1988 atau Akta 342 masih boleh diambil.

Sementara itu menjawab soalan berlainan, Abang Johari memberi jaminan Bantuan Kkas Sarawakku Sayang (BKSS) akan terus disampaikan kepada penerima yang layak sehingga Disember tahun ini sejajar dengan perlanjutan PKPP.

“Negara telah menjangkakan PKP tidak akan berakhir dalam masa terdekat kerana peperangan melawan Covid-19 masih belum selesai.

“Jadi, BKSS adalah sampai Disember kerana kita sudah menjangkakan ini (perlanjutan PKPP),” jelasnya.

Untuk rekod, BKSS pertama kali diumumkan pada 23 Mac dengan sebanyak RM1.15 bilion diperuntukkan, manakala pada 10 April, BKSS 2.0 diberikan dengan peruntukan RM1.1 bilion dengan fokus rakyat serta pengusaha kecil dan komuniti perniagaan yang terjejas oleh PKP.

Kemudian pada 8 Mei, BKSS 3.0 diumumkan dengan peruntukan RM300 juta untuk membantu lebih ramai yang terjejas oleh PKP dan wabak Covid-19.

See author's posts


Seramai 100,000 usahawan disasar jalani Ujian MyNEPT

KUALA LUMPUR: Seramai 100,000 usahawan disasarkan menduduki Ujian Psikometrik Usahawan Nasional (MyNEPT) tahun ini, kata Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar.

Sistem yang dibangunkan oleh Institut Keusahawanan Negara Bhd (INSKEN) itu membantu usahawan serta bakal usahawan mengenali kecenderungan diri dan ciri-ciri sifat individu untuk menjadi usahawan yang berjaya.

Bercakap kepada pemberita selepas melancarkan laman sesawang MyNEPT di sini semalam, beliau berkata sehingga kini, lebih 10,000 usahawan telah mengambil ujian psikometrik MyNEPT.

Wan Junaidi berkata, ujian itu membantu usahawan untuk mencari penyelesaian kepada kelemahan yang dialami dengan mendapatkan bantuan daripada pihak berkaitan.

“Menjadi usahawan mempunyai cabaran tersendiri termasuk emosi, pendirian dan kedudukan, jadi ujian ini untuk mengenal pasti di mana letaknya kelemahan.

“Sebagai contoh usahawan ini boleh dibantu oleh pihak INSKEN atau Perbadanan Perusahaan Kecil dan Sederhana Malaysia (SME Corp) untuk memberi latihan tambahan kepada mereka sekiranya benar-benar mahu menjadi usahawan,” katanya.

Wan Junaidi turut menyarankan semua agensi di bawah kementeriannya menggunakan sistem MyNEPT bagi membantu usahawan mengenali kecenderungan diri.

Usahawan boleh melayari pautan https://www.mynept.com/ bagi membolehkan mereka mendapat keputusan ujian psikometrik MyNEPT secara percuma.- Bernama

See author's posts


Skuad Kasih Sayang perlu aktif dekati rakyat

SARIBAS: Jentera Wanita Parti Pesaka BumIputera Bersatu (PBB) yang dikenali sebagai Skuad Kasih Sayang di setiap kawasan diminta sentiasa aktif mendekati rakyat dan bukannya hanya muncul pada waktu pilihan raya.

Saranan itu dinyatakan oleh Ahli Dewan Undangan Negeri (ADUN) Saribas, Mohamad Razi Sitam sambil menjelaskan bahawa peranan yang dimainkan oleh setiap ahli skuad tersebut adalah sangat penting dalam memastikan kebajikan rakyat terus dijaga.

“Ahli Skuad Kasih Sayang Wanita PBB Saribas harus sentiasa berada di samping rakyat dan kita tidak mahu ia hanya muncul pada waktu pilihan raya.

“Ini kerana ia akan menimbulkan tafsiran bahawa penubuhan skuad adalah lebih berunsurkan politik,” katanya pada Program Skuad Kasih Sayang Wanita di Kampung Supa, baru-baru ini.

Razi berkata, setiap skuad juga harus peka dengan masalah yang dihadapi rakyat di kawasan masing-masing.

Dengan itu katanya, rakyat daripada golongan memerlukan akan dapat dibantu dengan baik sejajar dengan usaha kerajaan untuk sentiasa dekat dengan rakyat.

“Semua ahli skuad perlu kerap turun padang bagi mengesan orang yang memerlukan bantuan dan membantu mereka dengan segera.

“Ini secara tidak langsung akan memberi impak yang baik kepada rakyat sekali gus menyumbang kepada pembangunan negeri,” ujar Razi.

Skuad Kasih Sayang merupakan jentera wanita PBB untuk mendekati rakyat dengan kerjasama ketua kaum dan ketua masyarakat di setiap kawasan.

Penubuhan skuad ini merupakan satu usaha memastikan kerajaan sentiasa dekat dengan rakyat selain menunjukkan kasih sayang kepada masyarakat serta memastikan kebajikan rakyat terus dijaga dan diambil perhatian.

Jelas Razi lagi, kerajaan amat prihatin selain menunjukkan kasih sayang kepada masyarakat dan memastikan kebajikan rakyat terus dijaga dan diambil perhatian.

Katanya, kewajiban membantu rakyat merupakan agenda utama perjuangan beliau bagi Dewan Undangan Negeri (DUN) Saribas.

Beliau juga menjelaskan bahawa wakil rakyat Gabungan Parti Sarawak (GPS) yang dipilih rakyat tidak hanya turun padang secara bermusim sebaliknya terus sentiasa mendekati rakyat sepanjang masa.

“Kita akan sentiasa meletakkan kepentingan rakyat di hadapan. Kita akan terus turun padang bertemu dan melihat sendiri keperluan rakyat selain bertukar maklumat berhubung perkembangan di kawasan yang kami wakili dan ini merupakan satu hubungan akrab sejak awal kita dipilih menjadi wakil rakyat,” tambahnya lagi.

Oleh ADI SAFARMAN

See author's posts


MBM terpaksa rampas barangan penjaja

MIRI: Sepasukan anggota penguat kuasa Majlis Bandaraya Miri (MBM) terpaksa merampas barangan yang dijual oleh penjaja yang berniaga di lokasi larangan di sini semalam, selepas amaran tidak diendahkan.

Kira-kira 30 penjaja didapati berniaga di lokasi larangan iaitu di tempat parkir kenderaan sehingga menyebabkan kesesakan lalu lintas.

Tindakan anggota penguat kuasa MBM merampas barangan dijual turut dirakam oleh orang ramai menggunakan telefon bimbit yang memuat naik rakaman video dan gambar kejadian itu di media sosial.

Sementara itu, Datuk Bandar MBM Adam Yii ketika dihubungi mengatakan bahawa serbuan itu dilakukan kerana penjaja haram berdegil dan tidak mengendahkan amaran.

“Sebelum serbuan, kami telah menerima pelbagai aduan bukan hanya dari orang awam tetapi penjaja lesen mengenai kehadiran penjaja haram ini yang berniaga di kawasan larangan iaitu di tempat parkir kenderaan bersebelahan Pasar Lutong,” katanya.

Adam berkata, tindakan mereka (penjaja haram) berniaga di tempat berkenaan bukan sahaja menyebabkan kesesakan lalu lintas tetapi berbahaya kepada orang awam.

Penjaja terbabit dilihat menjual sayur-sayuran, buah-buahan dan barangan lain di kawasan berkenaan bukan tidak mengendahkan amaran malah tidak menghiraukan papan tanda larangan berniaga

Difahamkan, penjaja dibenarkan menuntut semula barangan yang dirampas tanpa dikenakan sebarang kompaun.

Oleh LIONG CHAI LING

See author's posts


Kamarul ‘legenda sepanjang zaman’

NAMA Kamarul Sulaiman, 50 tidak perlu dipersoalkan lagi dalam kancah bola sepak tempatan.

Kelibatnya, setiap kali tampil beraksi dipadang acapkali menimbulkan kegerunan terhadap pasukan lawan.

Apatah lagi, dengan kelincahan selain keupayaan yang dimiliki selaku peledak gol.

Ia sekali gus tidak keterlaluan untuk meletakkan namanya antara legenda tersohor sepanjang zaman khususnya dalam kancah bola sepak di Bumi Kenyalang.

“Bermula era 80-an saya mula aktif dalam bola sepak tempatan. Memang banyak kenangan sepanjang tempoh bergelar pemain.

“Paling menarik ialah ketika membantu pasukan Tabuan Hilir muncul juara tiga kali berturut-turut (1987, 1988, 1989) yang menjulang Piala Sambir Express. Selain mengulangi detik sama membantu pasukan FCT muncul juara tiga kali berturut-turut (2001, 2002, 2003) di Kejohanan Bola sepak Perpaduan Kampung Sambir, Asajaya sekali gus menjulang Piala Ketua Menteri,” ujar Kamarul ketika mengimbas sepintas lalu perjalanannya sebagai seorang pemain.

Menurutnya, penglibatan tidak hanya di peringkat itu sahaja malah kejohanan berprestij yang dianjurkan badan induk, Persatuan Bola Sepak sarawak (FAS) iaitu Piala Sarawak turut tidak begitu asing bagi dirinya.

“Setiap kali adanya Piala Sarawak, saya memang tidak pernah terlepas bermain.

“Lain pula ceritanya dengan liga tempatan di beberapa bahagian, itu juga pentas bagi saya untuk menonjol,” tambah Kamarul lagi.

Pun begitu, Kamarul yang merupakan seorang guru disalah sebuah sekolah di Bandaraya Kuching ini pernah mewakili Sarawak untuk kempen Piala Razak pada 1987 dan Piala Presiden 1989.

Di samping itu, beliau sering kali mewakili Sarawak pada Kejohanan Bola Sepak MAKSAK Peringkat Kebangsaan.

Ironinya, perubahan masa yang sukar dibendung memperlihatkan nama Kamarul Sulaiman tidak pernah lekang dibibir peminat atau rakannya.

Dalam situasi dirinya yang meniti detik lanjutan usia ketika ini, beliau memberi fokus terhadap bidang kejurulatihan.

“Ada pun terlibat dengan kejohanan ia untuk peringkat veteran sahaja. Yang pasti, sekarang saya lebih fokus kepada tugasan sebagai jurulatih bagi mengemudi pasukan yang bersaing dalam kancah liga tempatan,” katanya.

Oleh Faizal Bujang

See author's posts


Terus amalkan SOP ketat

SIMANGGANG: Peniaga dan pengunjung Pasar Tamu Sri Aman baharu diingatkan agar serius mengamal prosedur operasi standard (SOP) ketika berurusan di lokasi tumpuan ramai itu kelak.

Menteri Muda Kesejahteraan Komuniti, Datuk Francis Harden Hollis berkata, tindakan itu penting agar Pasar Tamu Sri Aman kekal selamat dan bebas daripada kehadiran virus Covid-19 dari masa ke semasa.

“Antara SOP yang perlu dipatuhi oleh peniaga dan pengunjung di sini adalah membuat imbasan suhu badan, daftar masuk ke lokasi menerusi aplikasi MySejahtera atau menulis nama, suhu serta waktu hadir di buku yang disediakan oleh pihak berwajib.

“Lakukan ini demi keselamatan nyawa anda semua. Dengan berbuat demikian maka kita secara tidak langsung dapat melindungi diri sendiri dan membolehkan pengesanan kontak rapat dibuat jika timbul kluster Covid-19 di pasar itu nanti,” kata beliau.

Selain itu, Harden ketika meninjau pembukaan semula pasar tamu berkenaan pada Jumaat lepas berkata, Majlis Daerah Sri Aman (MDSA) perlu memastikan SOP di lokasi itu dipatuhi oleh peniaga dan pengunjung dari masa ke semasa.

Malah pihak MDSA katanya, lagi harus bertindak menyediakan laluan keluar masuk di pasar tamu tersebut dan menutup mana-manan laluan yang tidak dibenarkan bagi tujuan pengunjung selama ini.

“Pihak majlis juga boleh berbincang dengan Jawatankuasa Pengurusan Bencana Bahagian (JPBB) untuk menggunakan khidmat anggota RELA berkawal dan mengadakan rondaan pematuhan SOP Covid-19.

“Cadangan berkenaan adalah baik demi memastikan setiap peniaga dan pengunjung pasar tamu diperiksa sejajar dengan penyesuaian diri terhadap norma baharu kehidupan dalam aktiviti perniagaan di sini,” kata beliau.

Turut hadir pada upacara pembukaan pasar itu adalah Walikota MDSA, Anthony Abell Chendan, Setiausaha MDSA, Tay Guan Huat, Pegawai Kesihatan Persekitaran dari Pejabat Kesihatan Bahagian Sri Aman, Phang Soon Yien, Penolong Pegawai Kesihatan Persekitaran MDSA, Fiona Bunu Joseph Lepa dan Pemanca Lee Siang Hua.

Oleh VALENTINE NGUMBANG

See author's posts


Sarawak Skill, MTDC memeterai MoU

KUCHING: Sarawak Skill dan Perbadanan Pembangunan Teknologi Malaysia (MTDC) memeterai Memorandum Persefahaman (MoU) dalam usaha untuk mensinergikan kepakaran pengumpulan dan sumber untuk faedah industri di Sarawak.

MoU antara Sarawak Skill dan MTDC itu melibatkan enam syarikat di bawah MTDC iaitu Akar Indah Engineering Sdn Bhd, Tech Capital Resources Sdn Bhd, 3D Gens Sdn Bhd, Ideasparq Robotics Sdn Bhd, Innoveam Sdn Bhd dan MOVE Robotics Sdn Bhd.

Menteri Pendidikan, Inovasi dan Pembangunan Bakat Sarawak, Datuk Roland Sagah Wee Inn berkata, MoU di antara Sarawak Skill dan MTDC itu adalah tepat pada masanya.

Beliau berkata, ia sejajar dengan inisiatif dan strategi berterusan Kerajaan Sarawak di bawah Strategi Pembangunan Pasca Covid-19 Sarawak 2030 (PCDS 2030).

“Saya faham bahawa di bawah pengaturan strategi ini, Sarawak Skill dan enam syarikat di bawah Pusat 9 Tonggak MTDC akan menawarkan rangkaian luas penyelesaian Industri 4.0 yang disesuaikan untuk pelbagai sektor industri di Sarawak.

“Ya, ini sangat penting dalam menyokong teras strategik di bawah PSCD 2030, terutamanya dalam bidang mempercepatkan penggunaan digital dan penggunaan data untuk menjana hasil (Teras Strategik No.5),” katanya.

Beliau berkata demikian pada Majlis Pertukaran Memorandum Persefahaman antara Sarawak Skill dan Perbadanan Pembangunan Teknologi Malaysia (MTDC) Co9P Syarikat Ekosistem di Auditorium Sarawak Skill, Tabuan Jaya, semalam.

Beliau berkata, MoU ini dibuat adalah untuk menawarkan rangkaian luas penyelesaian industri 4.0 tersuai kepada industri di seluruh Sarawak.

“Ia juga untuk memberi peluang kepada organisasi menjalankan pelbagai aktiviti bersama seperti penyelidikan, latihan dan perkongsian pengetahuan dalam bidang seperti automasi dan pendigitalan,” katanya.

Roland berkata, inisiatif berterusan kerajaan dalam transformasi digital akan memperkasakan sektor ekonomi Sarawak untuk meningkatkan kecekapan dan produktiviti. Inisiatif ini termasuk pendigitalan ekonomi sektor swasta melalui data besar, internet perkara (IoT) dan teknologi blockchain ataupun teknologi rantaian blok.

“Sarawak sedang membangunkan ekosistem ekonomi digital untuk menarik industri baharu seperti pusat data standard antarabangsa, penciptaan kandungan digital, dan meningkatkan inovasi digital dan keusahawanan untuk permulaan digital.

“Saya yakin bahawa susunan strategik antara Sarawak Skill dan enam syarikat di bawah Pusat 9 Tonggak MTDC akan membuka jalan kepada pelbagai strategi baharu untuk memudahkan penggunaan inisiatif transformasi digital oleh industri di Sarawak,” katanya.

Oleh JEAKQLEYN YACHO

See author's posts


Polis tahan 152 disyaki terlibat judi bola sepak Piala Dunia

KUALA LUMPUR, 29 Nov (Bernama) — Polis Diraja Malaysia (PDRM) menahan 152 individu menerusi Op Soga IX sejak 19 Nov lepas hingga semalam kerana disyaki terlibat dengan kegiatan judi bola sepak Piala Dunia Qatar 2022.

Setiausaha PDRM Datuk Noorsiah Mohd Saaduddin berkata dalam tempoh berkenaan pihaknya turut merampas pelbagai barang, antaranya nilai had kredit di dalam perisian berjumlah RM3,177,293.17, wang tunai RM113,140, komputer, telefon bimbit dan kertas-kertas catatan pertaruhan.

Beliau berkata Selangor merekodkan tangkapan terbanyak dengan 38 individu diikuti Johor (29), Pulau Pinang (18), Sarawak (15), Kedah (12), Negeri Sembilan (11) Kuala Lumpur (tujuh), masing-masing enam di Sabah dan Pahang, Melaka (empat), Perak (tiga), Kelantan (dua) dan Terengganu (satu).

“Semua yang ditahan disiasat mengikut Seksyen 6(3) Akta Pertaruhan 1953, Seksyen 6(1) Akta Pertaruhan 1953, Seksyen 4(1)(d) Akta Pertaruhan 1953 dan Seksyen 4(1) Akta Rumah Judi Terbuka 1953,” katanya dalam kenyataan di sini hari ini.

Noorsiah berkata Op Soga IX akan dijalankan hingga 21 Dis ini dalam usaha menangani aktiviti perjudian.

Beliau meminta orang ramai yang mempunyai sebarang maklumat mengenai kegiatan perjudian supaya menyalurkannya melalui hotline WhatsApp Op Soga IX dengan menelefon 016-5773477.

— BERNAMA

See author's posts


Lapor peniaga ambil kesempatan

KUCHING: Kementerian Perdagangan Dalam Negeri dan Hal Ehwal Pengguna (KPDNHEP) berkata orang ramai berhak membuat aduan kepada KPDNHEP terhadap mana-mana kedai gunting dan pendandan rambut serta salun kecantikan yang mengenakan caj berlebihan yang tidak munasabah.

Menterinya, Datuk Alexander Nanta Linggi menegaskan kes boleh disiasat di bawah Seksyen 14, Akta Kawalan Harga dan Anti Pencatutan 2011 (AKHAP).

Menurutnya aduan boleh dibuat melalui portal e-aduan di https://eaduan.kpdnhepp.gov.my, melalui call centre di 1 800 886 800, email e-aduan@kpdnhep.gov.my, aplikasi telefon pintar ez Aduan KPDNHEP, Enforcement Command Centre di talian 03 – 8882 6088/6245, melalui whatsapp di 019- 2794317 atau membuat aduan di mana-mana Bilik Gerakan KPDNHEP Negeri.

“Walaubagaimanapun, KPDNHEP memahami keadaan semasa dengan setiap pihak masih cuba menyesuaikan diri dengan norma baharu akibat pandemik Covid-19,

“Pihak Kementerian bersedia mengadakan perbincangan dengan pemain industri bagi mengambil maklum balas dan mencari jalan penyelesaian ‘win-win’ bagi kedua-dua pihak,” katanya dalam satu kenyataan semalam.

Alexander menegaskan anggota Penguatkuasa KPDNHEP akan membuat pemeriksaan terhadap premis- premis gunting rambut, salon kecantikan dan lain-lain bagi memastikan tidak ada peniaga mengambil kesempatan yang membebankan pengguna.

Jelasnya lagi orang ramai boleh merujuk Soalan Lazim dan SOP berkenaan Perkhidmatan Gunting Rambut, Pendandan Rambut dan Salun Kecantikan di portal rasmi KPDNHEP di www.kpdnhep.gov.my atau di akaun rasmi KPDNHEP fb, Instagram dan Twitter di @mykpdnhep.

Oleh Diyana Samsuddin

See author's posts